Motor motako ur-zorrotada garbitzeko makinak nola hobetzen duen garbiketa-errendimendua - Albisteak - KUNSHAN JIUFENG WEITE CUTTING EQUIMENT CO.,LTD\nMotor motako ur-zorrotada garbitzeko makinak nola hobetzen duen garbiketa-errendimendua\nNolaMotor motako ur-zorrotada garbitzeko makinagarbiketa eraginkortasuna hobetzen du\nGarbiketa-ekipo tradizionalekin alderatuta, presio handiko garbigailuak hainbat aplikazio ditu abantailak, hala nola garbiketa-eraginkortasun handia, garbiketa-abiadura azkarra eta garbiketa-gaitasun handia. Gaur egun, bero-trukagailuaren koipea, deposituko azala ijezketa eta galdaketaren harea garbitzea guztiak erabiltzen dira garbiketarako Motor Mota Ur-jetaren garbiketa-makina.\n1. Erabili abiadura handiko ur-geziaren energia zinetikoa objektuaren gainazaleko zikinkeria eta estaldurak azkar eragin ditzan.\nPresio handiko garbigailuak hainbat garbiketa-industriatan ospe handia duen arrazoia da abiadura handiko ur-gezien energia zinetikoa erabil dezakeela objektuaren gainazalean zikinkeria eta estaldura gogorrak azkar eragin ditzan. Hain zuzen ere, presio handiko urak indar berezia duelako, objektuaren gainazalean itsatsitako zikinkeria, estaldura eta oxidoak azkar ken ditzake denbora laburrean, eta zuriketa azkarraren efektua lor dezake eta. kentzea.\n2. Azkar presioratu ura zehaztutako presio-balioraino eta busti ezazu harribitxiaren pitatik\nPresio handiko garbigailuak oso erabiliak dira bizitzako esparru guztietan, garbiketa efektu eraginkor eta eraginkorrengatik. Hau da, ura azkar presio egin dezakeelako zehaztutako presio-balioan eta harribitxien toberaren bidez ihinztatu, ura azkar presioa egingo du zehaztutako ur-presio-balioan eta harribitxien toberan bustitzen du, zikinkeria, estaldura eta oxido egoskor guztiak izan daitezen. azkar kendu daiteke.\n3. Erabili presio ultra-altuko ur-zorrotada birakari intentsitate ezberdinetakoa\nPresio handiko garbigailuaren injekzio-sistema olioaren presioaren edo airearen presioaren bidez ere bultzatu daiteke. Aldi berean, intentsitate ezberdineko ur-zorrotada birakari ultra-altukoak ere erabil ditzake biraketa gidatzeko, intentsitate desberdinetako presio ultra-altuko ur-zorrotadak azkar lor daitezen. Garbiketa efektu ona lor daiteke.\n4. Presio handiko garbigailuak eraginkortasun handiko garbiketa lortu du bero-truke-hodien garbiketan eta biltegiratze-tanga handien gainazalaren tratamenduan, hau da, kalitate bermatua duten presio handiko ur-garbigailu horiek aitortu eta fidagarriak diren arrazoi garrantzitsuetako bat. Frogatuta dago presio handiko ura garbitzeko makinak abiadura handiko ur-geziaren energia zinetikoa erabil dezakeela objektuaren gainazaleko zikinkeria eta estaldurak azkar eragin ditzakeela, baizik eta ura azkar presio jakin batera presioa egiteko. baloratu eta ihinztatu harribitxiaren pitatik, eta presio ultra-altuko ur-zorrotada birakari ezberdinen indarra erabil dezakezu eta garbiketa eraginkortasuna hobetzen duten beste metodo batzuek.\naurreko:Laser ebaketa-makinen errendimenduan eragiten duten faktoreak\nhurrengo:Motor motako ur-zorrotada garbitzeko makina erabiltzean saihestu behar diren arazoak


Imagine Food Tech ekimenak elikaduraren etorkizuna diseinatu du - SPRI\nImagine Food Tech ekimenak elikaduraren etorkizuna diseinatu du\nImagine Creativity Center eta Basque Culinary Center erakundeek bultzatu dute proiektua.\n10 eguneko ibilbidearen ondoren, parte-hartzaileek 3 prototipo aurkeztu dituzte.\nImagine Food Tech BCC ekimenak –Imagine Creativity Center eta Basque Culinary Center erakundeek elkarrekin bultzatua- helburutzat dauka erantzuna ematea elikadura industriako erronkei, hala nola, sostengarritasunari, osasunari edota ohitura berriei. Hala, diziplina anitzeko hiru taldek 10 eguneko ibilbide bat egin dute, elkarrekin uztartuz adituekin eginiko lansaio trinkoak eta proiektu inspiratzaileak ezagutzeko eginiko bisitak.\nIbilbidea maiatzaren 3an hasi zen Bartzelonan eta hilaren 12an amaitu zen Donostiako Demo Day ekitaldiarekin. Hiru lantaldeek beren prototipoak aurkeztu zituzten, erantzuna emanez enpresa eta antolakunde sustatzaileek aurkeztutako erronkei. Lehen edizio honetan, Generalitat de Cataluña – Aguas de Barcelona, Danone eta Food Republic izan dira erakunde horiek.\nLantaldeetako batek La Finestra ekimena diseinatu zuen, tokiko ekoizleen eta kontsumitzaileen arteko konexioa ahalbidetzeko. La Finestra algoritmo propioa duen plataforma bat da, eta algoritmo horri esker erabiltzaileen eskaerak konektatzen ditu, berdintasunez banatzeko inguruko nekazarien artean. Horrelaxe konpondu dute ekoizle txiki askok izan ohi duten arazoa, oso zaila egiten baitzaie beren uztak banatzea, nahiz eta tokiko eta kalitatezko produktu freskoen eskaera gero eta handiagoa den.\nFood Adore da Imagine Food Tech ekimenaren lehen edizio honetan garatutako beste proiektu bat. Food Adore espazio bat da, startupek sortutako elikagai berriak hautatzeko eta haien berri emateko. Sistema horren bidez, kontsumitzaileek produktuak hautatzen dituzte. Boto gehien dituztenak Innovation Corner batean merkaturatzen dira, adibidez, supermerkatu baten barruko online edo offline espazio batean, produktu berri horiei erakusleiho bat eskainiz. Horri esker, startupek aukera dute beren berrikuntzak erakusteko eta banaketa-enpresek posible dute kontsumitzaileek dagoeneko baliozkotu dituzten produktu berriak sartzea.\nAzkenik, Demo Day ekitaldian orobat aurkeztu zen ULoop prototipoa, iturriko ura garbitzeko eta erabiltzaileen kontsumo ohiturak monitorizatzeko dispositibo txiki bat. Sistemak, USB memoria baten tamainakoak, argi ultramorea eta hainbat sentsore ditu. Nahi izanez gero, sistema horren bidez urari zaporea eman dakioke kapsula txikiak erabiliz. Proiektuaren helburua da botiletako ura kontsumitzea baino alternatiba sostengarriago bat eskaintzea. Hiru prototipoak aurkeztu ondoren, Imagine Food Tech ekimena sustatu duten erakundeek proposamenak garatuko dituzte.\nImagine Creativity Center 2011n sortu zen San Frantzisko hirian, Xavier Verdaguer ekintzaileak bultzaturik. Hainbat edizio egiten ditu urtero mundu osoan, produktu eta zerbitzu berriak sortzeko, prototipatze prozesu trinkoen eta diziplina anitzeko taldeen bidez eta Lombard metodologia propioa aplikatuz. Hasi zenetik hona, 160tik gora proiektu sortu dira, eta %60k garatzen jarraitu dute, dela enpresa sustatzaileen barnean edo spin off gisa.


Bisita gidatu arrakastatsuak\nNoiz sortua: 17 Uztaila 2015\nEguraldi onarekin batera, Leizaola Fundazioak Bilbo hiriko saltoki historikoei bisitaldi gidatuak egiteari ekiten dio urtero. Aurten jada lehenengo hiru bisita ospatu dira, eta beti bezala, eskaintzen ziren leku guztiak berehala agortu ziren. Lehenengoa uztailaren 2an eskaini zen, eta hurrengo bi ostegunetan bisita bana izan ziren. Jarduera amaitutakoan, partehartzaileen balorazioa bikaina izan da, eta oso jarduera interesgarria dela azaldu dute.\n“La Tijera” aizto-denda, 1880. urtekoa, Alonso saski-denda, 1900. urtekoa, Petit Palace Arana Hotela, 1909koa, Pedro Salcedo oihal-denda, 1896koa, Gregorio Martin jangai-denda, 1931koa, Gorostiaga kapela-denda, 1857. urtekoa, Iváñez turroi-denda, 1855koa, Azkarreta loteriak, 1914an sortutakoa, eta La Granja Kafetegia, 1926koa eta Iruña Kafea, 1903. urtekoa izan dira aurten bisitatu diren saltokiak. Dendari guztiei eta baita ekintza hau posible egin duten lagun guztiei gure eskerrik beroena luzatu nahi dizkiegu.


Epaimahaiak eman gabe utzi zuen - ZientziaEus\nEpaimahaiak eman gabe utzi zuen\n2000/02/01 Kortabarria Olabarria, Beñardo - Elhuyar Zientzia Iturria: Elhuyar aldizkaria\nstrong>Bukatu da dagoeneko CAF-Elhuyar sarien VI. edizioa eta bat bukatu den bezala bestea, VII.a izango dena, laster jarriko da abian.\nSarien aurtengo edizioari dagokionez, horrelakoetan egiten den bezala, lehenik parte-hartzeari erreperatu behar zaio, kopuru-hotzei alegia. Artikuluen arlorako, 14 lan aurkeztu dira —iaz adina—, eta liburuak egiteko proiektuetan 7. Beraz, alde horretatik balorazio ona egin behar da. Epaimahaikideek adierazi zuten legez, “harrobia” egon badago.\nKontua da “harrobi” horrek zer nolako lanak aurkezten dituen, eta hor bada alderik aurreko edizioekiko. Izan ere, aurten artikuluen atalera aurkeztu diren lanak ez dira aurreko urteetako lanen mailara iritsi. Behar bada, langa altuegi jarrita egoteagatik. Edozelan ere, horrek ez du inor izutu behar, “harrobia” egon badagoenez, landu egin behar delako. Eta epaimahaiak ere horrela ulertu zuen auzia eta horrela hartu zuen neurriko erabakia: “… eztabaidatu ondoren eta sariaren mailari eustearren, artikuluaren ataleko lehen saria eman gabe uztea erabaki dugu”. Esan eta egin, artikuluetan lehen saririk ez.\nLiburuak egiteko proiektuen atalean, berriz, galtzak betelan epaimahaikideentzat, aurkeztutako lanak oso itxura onekoak izan baitziren. Erabakitzea zaila gertatu zitzaiela aitortu zuten, baina aldi berean erabakia aho batez hartu zutela. Adierazgarria benetan.\nSari-banaketako gainerakoan nobedaderik ez, tragoska bat hartuz eta pintxoren bat ahoratuz gustura oso urtean zehar nahi bezain sarri ikusten ez den jendearekin hizketan. VI.ajoan da, VII.a hemen da laster. Beraz, dibulgatzaile guztiei animo eta aurrera!\nAzken urteotan ordenagailu pertsonalen inguruan hainbat ogibidez gainera, hainbat zaletasun ere sortu dira. Azken horietakoak dira artikuluan aurkezten diren hackerrak eta crackerrak.\nHeroina: mendehonetako izurritea\nGorka Larrinaga eta\nGaiaren ikuspegi historikoa, alderdi teknikoak eta osasunarentzat duen garrantzia modu erakargarrian eta irakurterrazean aurkezten dute.\nAurtengo CAF-Elhuyar sarien berrikuntzen artean aipagarriena, liburuen atalean gertatu da, lehenengoz zientzia-dibulgazioko liburuetako beka antolatu baita. Dudarik ez dago ekimenak arrakasta izan duela, zazpi liburu-proiektu aurkeztu baitziren, eta ez nolanahikoak gainera.\nEpaimahaiko lagunen izenean Koldo Nuñez-ek Txitxardin Beltxa jatetxean bildutakoei jakinarazi zienez, aurkeztutako lan guztiak maila onekoak izan ziren, bai zientzia-edukiaren aldetik eta bai idazkera eta euskara-mailaren aldetik ere. Hala eta guztiz ere, lan guztien maila ona zela aitortuagatik ere, irabazlea aho batez hautatu zuten. Lanaren izenburua Pandaren aita, aita David, eta lanaren egilea Kepa Altonaga Sustatxa biologoa.\nLan horri saria emateko merezimenduak hiru puntutan laburbildu zituen epaimahaiak:\nLehenik, euskal biologo garrantzitsu bezain ezezaguna den aita Armand David ezpeletarraren ekarpen zientifiko harrigarriak aurkezten dituelako. Besteak beste, panda hartza famatuaren lehen deskribapen zientifikoa euskaldun batek egin zuela jakinarazten duelako.\nBigarrenik, aita David-enbidaia-liburuak ateratako jatorrizko materiala iturritzat erabilita gustura irakurtzen den testu bizia osatu duelako egileak. Zientzia, historia eta pasadizoak ongi orekatu eta irakurle-multzo zabal batentzako irakurgaia osatzen ahalegintzeagatik.\nHirugarrenik, liburugai honek aita David goratu egiten duelako Euskal Herriak hain beharrezkoak dituen izen handiko zientzialarien taldera. Etorkizunean, ikasle eta irakasle euskaldunen artean eta, oro har, gizartean aita David-ek merezi duen ohorea izan dezan.\nHorraino epaimahaikoek Kepa Altonagak aurkeztu zuen liburu-proiektuari buruz esandakoak. Entzundakoak entzunda, ez dago dudarik liburua bukatzen denean arrakasta izango duela, gaia erakargarria delako batetik, eta modu oso atseginean idatzita dagoelako bestetik.\nKepa Altonagak berak saria jasotzean ez zuen inolako aipamenik egin, baina gerora aitortu zuenez CAF-Elhuyar lehiaketa ondo baino hobeto etorri zaio liburuaren proiektua aurkezteko, besteak beste aurten 100 urte betetzen baitira aita Armand David ezpeletarra zendu zenetik.\nSaria jasota, lana gogotik egin beharko du orain Kepa Altonagak, urte beteko epea eta 700.000 pta.ko dirulaguntza baititu liburuari behin betiko forma eman eta aurkezteko.\nFolin markesa: marraskiloak eta euskaldunak uharte galduan liburua


Ad Concordiam-en web orriaren aurkezpena - Ad Concordiam - Concierto Económico\nAd Concordiam-en web orriaren aurkezpena\nDatozen egunetan, Ekonomi Ituna Sustatu eta Aldezteko Elkarteak web orrialde berria aurkeztuko du; web orri Ekonomi Itunari buruzkoa da. Tresna berri horretan, hiru mailatan egituratu da Ekonomia Ituna. Oinarrizkoena gai honetan hasten direnentzat da, eta, kontzeptu errazen eta ikus-entzunezko baliabideen bitartez (infografia animatuak eta jokoak), gure finantzazio-araubidearen funtsezko alderdien berri ematen du. Bigarrenean, berriz, Itunaren alderdi teknikoak garatzen dira, laburpen eta eskemen bidez, eta Itunaz gehiago jakin nahi dutenentzat da. Azkenik, maila aurreratua dago, arloko profesional eta adituentzat dena, pertsona horiek etengabe eguneratuta egon behar baitute eta espezializazio maila handia behar baitute; horretarako, Ekonomia Itunari buruzko lege-testuak eta doktrina administratiboa, judizial eta akademikoa eta Ad Concordiamen lerro editorialen argitalpenak eskuragarri egongo dira.


Etxerat AE - Gradu aldaketa lortzeko eskaerei erantzunez jasotako ezezko ebazpenek kalte egiten digute senideoi, presoen etxeratzea atzeratzen duelako\nGradu aldaketa lortzeko eskaerei erantzunez jasotako ezezko ebazpenek kalte egiten digute senideoi, presoen etxeratzea atzeratzen duelako\nETXERAT. “Graduen aldaketari buruzko ukapen ebazpenez egindako azterketa” atzo ezagutarazi zuen Foro Sozial iraunkorrak, eta lan hori eskertu egiten dugu, gatazkaren ondorioak konpontzeko Foro Sozialak gauzaturiko ahalegina eta erakutsitako borondadea eskertzen ditugun era berean. Ikerketa honek, zoritxarrez, gure senideei ezartzen zaien salbuespen egoerak espainiar espetxe politikan oinarria duela eta oraindik ere indarrean dagoela baieztatzen du.\nEuskal gizarteak, bere erakundeek eta eragile politiko eta sozialek preso guztiak Euskal Herriko espetxeetara hurbiltzeko aldarrikatu dute, adinekoak diren eta gaixorik dauden presoen askatasuna eskatu dute, zigorrak batzeko Europako irizpidea bete behar dela adierazi dute eta lehen graduak ezartzen duen oztopoa gainditu egin behar dela uste dute. Salbuespen espetxe politika honen pairatzaile noiz arte izango gara?\nEta hemen duzue Onintza Ostolaza abokatuare hitzartzea:\nZEZ-ak, pasa den uztailetik gaur arte, eman dituen ia 50 Autoen azterketa juridikoa egiten saiatuko naiz. Hauetatik bakarra izan da 1go gradutik 2.gradura progresatzearen aldekoa eta bestea espetxe administrazioak eman du.\nAzkenik, BEHIN BEHINEKO egoera bat izan behar du edo DENBORAN MUGATUA, aipatutako arrazoi horiek (arriskugarritasuna edo ez egokitzea) desagertu artekoa.\nBeraz, 1go gradua, legezko definizioz, SALBUESPENEZKO klasifikazioa da, OBJETIBOKI MOTIBATUA izan behar du eta DENBORAN MUGATUA.\nBIGARREN GRADURA PROGRESATZEA UKATU DUTEN AUTOEN AZTERKETA\n- Auto hauetan aipatzen diren faktore negatibo gehienak presoak egindako delituari lotuta daude. Hau da, kondenak oso altuak direla, oso larriak... elementu hauek denek EREMU PENALARI eragiten diete, hau da, epaiketari eta azken epaiari. Delituen larritasuna epaiketan neurtzen da eta horren araberako zigorra (normalki oso altua) epaitegiek ezartzen dute. Baina horrek ez du zerikusirik ondoren preso honek duen espetxeko egokitzapenarekin. Klasifikazioan garrantzitsua dena da, pertsona jada PRESO DAGOENEAN, ea espetxeko bizimoduan arriskutsua den edo ea bertako bizitza-arauetara egokitzen den. Beste guztia bere iraganaren parte da eta EZIN DA INOIZ ALDATU. Beraz, ezin du graduaren progresioak presoak egin duen delituari erabat lotuta egon. Bestela, batzuk inoiz ezingo dira 1go gradutik atera eta hori legearen aurkakoa da.\n- Beste argudio multzo bat, denborari buruzkoa da. Gai honetan, ZEZ ez da koherentea, izan ere batzuetan kondenaren erdia beteta izatea faktore positiboa da eta beste batzuetan negatiboa. Kontua da, graduaren progresioak ez duela legez, denborazko baldintzarik.\n- Erantzukizun zibila ordaindu ez izana. Argudio hau ere ez da zuzena. Erantzukizun zibila ordaindu edo ordaintzeko borondatea agertzea, ez da 1go gradutik 2.gradura pasatzeko baldintza bat. Legeak dio, hau eskatuko dela 2.gradutik 3.gradura progresatzeko. Beraz, une honetan ezin da gai hau baldintzatzaile izan.\n- Berrerortze arriskua (edo delitua berriro egiteko arriskua). Argudio hau ia ebazpen guztietan erabiltzen da. 70 urte baino gehiago dituen preso baten kasuan ere bai. Ez dago esan beharrik, argudio hau erabat denboraz eta lekuz kanpo dagoela eta gaur egun, ez duela zentzurik. Benetan pentsatzen dute pertsona hauek ETA-n sartuko direla berriro, jada desagertu den erakunde batean?\n-Aurrekoari lotuta, badago beste argumentu multzo bat, preso dagoen pertsonak ETA-ri lotuta jarraitzen duela adierazten duena. “ETA desagertu da formalki, baina oinarrian badago erakunde honekiko atxikimendu bat...” horrelako zerbait adierazten dute. Hau ere erabat lekuz kanpoko argumentua.\n-Autoridadeekin ez kolaboratzea, eragindako kaltea ez errekonozitzea, ez damutzea, barkamena ez eskatzea... badago horrelako beste multzo bat. Multzo hau garrantzitsua da, eta seguruenik garrantzia hartzen joango da. Baina ñabardura GARRANTZITSU BAT egin behar dugu: Baldintza hauek 7/2003 LO-ak sartu zituen legedi penal eta penitentziarioan. Baina baldintza hauek 2.gradutik 3.gradura eta baldintzapeko askatasunera igarotzeko dira. INOLAZ ERE EZ 1GO GRADUTIK 2.GRADURA PASATZEKO. Beraz, 2.gradutik 3.era pasatzeko eskaerak egitean, orduan bai, 7/2003 LO-az eta honen baldintzez hitz egin beharko dugu, noski, baina ez orain.\n-Espetxeak antolatutako aktibitate programatuetan parte hartzea. Printzipioz, argudio hau positibotzat hartzen da, baina jarraian, beste “aitzakia” batzuk aipatzen dira: aktibitate horiek presoak bere interes propioan egiten dituela, bere beharrizan propioei erantzuteko, ez direla tratamentuaren parte...\n-Presoak egin dituen adierazpen eta bere jarreraren zintzotasuna ezbaian jartzen da. Kasu askotan, legeak eskatu ez arren, presoak hainbat bakarkako adierazpen egiten ari dira, euren borondatez, eragindako kaltea onartuz eta etorkizuneko bide baketsuen aldeko jarrera argia azalduz. Baina adierazpen hauek ere ez direla zintzoak esaten digu epaileak. Presoaren “amarru” direla, graduz progresatzeko.\nAzpimarratu nahi dugu, guk defenditzen ditugun gehienak, 1go graduan egonda ere, 2. graduko moduluetan aurkitzen direla, 2. graduan dauden presoekin bizikidetzan. Beraz, erregimen itxiko edo isolamenduko moduluetan aurkitzen diren 30 preso politikoak kenduta, beste guztiak (175 inguru), “de facto” 2.graduko moduluetan aurkitzen dira, 1go graduko murrizketekin (patiora ateratzeko mugaketak, aktibitateak egiteko mugatzeak,...). Beraz, gure defendatuak sistematikoki eta iraunkorki 1go graduan mantentzeak, gure ustez, badu helburu ezkutu bat: presoek bide penitentziario legal eta bakarkakoa egitea oztopatzea. Badakitelako, bide hau egiten uzten bazaie, 2.gradua lortu ondoren, irteera-baimenak eskuratu ditzaketela, ondoren 3.gradua eta azkenik, baldintzapeko askatasuna. Beraz, bakarkako bide legala egitea oztopatzen ari dira, hori egiteko exigitzen ari diren instantzia berberak.\nBeraz, organo judizial eta administratibo hauei guztiei eskatzen diegu (Zaintza Epaitegi Zentralari, Espetxe Erakundeen Idazkaritza Orokorrari eta espetxe bakoitzeko Tratamentu Juntari), LEGEDIA APLIKATU DEZATEN, GAUR EGUN INDARREAN DAGOEN ESPETXE LEGEDIA, eta horren arabera, euskal preso politiko guztiak 1go gradutik atera eta 2.graduan (erregimen arruntean) ezarri ditzaten, benetan, bakarkako bide legala egiten jarraitu dezaten.


Berri Txarrak taldeak prentsaren aurrean azaldu du abenduan hartutako erabakia (argazkia: Euskalerria Irratia).\nGaldera asko utzi zituen irekita Berri Txarrak taldeak joan den abenduaren 12an “etenaldi mugagabea” iragarri zuenetik. Asko izan dira geroztik taldearekin elkarrizketak lotzen saiatu diren hedabideak eta jakin-min horri erantzunez, prentsaren aurrean agertu dira ostegun honetan.\nGorka Urbizu taldeko abeslariak azaldu duenez, bera izan da etenaldiaren erabakia hartu duena, taldekideekin hitz egin ondoren. “Jotzeaz ez naiz aspertu, baina ez dut nire burua indartsu ikusten taldearen hurrengo urrats artistikoa pentsatu eta sortzeko”, adierazi du, Badok atariak jaso duenez.\nEtenaldiaren beste arrazoia “bulkada artistikoa” da Urbizuren esanetan: “Sortzaile bezala hazteko alde batera utzi behar dut nire bizitzako taldea”.\nErabakia ez duela bat-batean hartu ere esplikatu du Urbizuk. Azken urteetan mahai gainean egon den aukera izan da, baina Zeelanda Berrian jo zuten milagarren kontzertua “mugarri” izan zela azaldu du.\nZaleen esperantza piztu dezakeen esaldi bat ere erantsi du: “Itzultzeko atea irekita uzten dugu”. Horregatik deitu diote “etenaldi mugagabea” eta ez amaiera.\nHiru zatitan banatutako bira\nHala ere, taldeak ez du nahi 2019an egingo duen Ikusi Arte Tour bira “beilategi” bat bihurtzea, 25 urtean egindako ibilbidearen ospakizuna baizik. Hiru zatitan banatuko dute amaierako bira: Espainiako Estatuko jaialdietan joko dituzten kontzertuak; "Beude" biraren barruan Euskal Herrian joko dituztenak –Navarra Arenako amaierakoak izan ezik– eta atzerrian egingo dituztenak.\nGainera, Galder Izagirre bateria-jotzaileak azaldu duenez, biraren helburua da Berri Txarraken zale bakar bat ez geratzea taldea ikusi gabe. Horregatik, oraindik iragarri ez duten beste kontzertu bat ere izango da 2019an, horren inguruko xehetasun gehiago eman ez duen arren.


Garaipen handien murrua bota nahian dabil Lointek Gernika saskibaloi taldea - Bizkaiko Hitza\nGaraipen handien murrua bota nahian dabil Lointek Gernika saskibaloi taldea\nGernika-Lumoko taldeak inoizko emaitzarik onenak lortu ditu 2019-2020ko denboraldian. Gertu, baina sari handirik eskuratu ezinik geratu dira\n2020, abenduak 18 Albisteak, Bizkaia, Kirola 91\nBizkaiko Hitza-k otsailean eman zuen Lointek Gernika saskibaloi taldearen garai goxoaren berri; historian saskiratzeko prest zegoen taldea. Garai horretan, inoizko denboraldirik onena egiten ari zen Mario Lopez entrenatzailearen taldea, eta, ordukoan bai, garaipen handi bat eskuratzearekin amesten zuten. Gernikako jokalariek era paregabean borobildu zuten denboraldiko lehenengo fasea: Hungarian Eurokopako final-zortzirenak jokatzeko sailkapena ziurtatu ostean, Espainiako Ligako bigarren postuari eutsi zioten, Valentziari luzapenean gailenduta.\n“Momentu zoragarria da hau; emozionatuta gaude, pozarren”, nabarmendu zuen orduan Amaia Lezamiz Lointek Gernika Bizkaiako zuzendaritzako kideak. “Talde txikia gara, eta beldurra beti dago hor; ikusi beharko da noraino heltzeko gai garen, baina egindakoaz harro gaude”. Oso talde “sendoa” osatu dutela azaldu zuen Lezamizek, “izarrik gabekoa”: “Aldagelan ikusten da ez dagoela egorik. Talde izaera handia dugu, eta hor dago gakoa: denek bat egin dute, eta elkarrekin egiten dute lan”.\nHain zuzen ere, gernikarrek Valentzia gainditu behar zuten berriro ere Eurokopako hurrengo fasean aurrera egin ahal izateko, baina, etxeko joaneko partida galdu ostean, gernikarrak ez ziren gai izan Valentzian emaitza iraultzeko. Europako lehiaketatik kanpo geratu ziren. Bestelakoa izan zen norgehiagoka Espainiako Kopako finalerdietan: orduko horretan bai, Lointek Gernika suertatu zen garaile, eta finala jokatzeko sailkatu zen. Ligako talderik indartsuena izan zuen aurrean: Perfumerias Avenida. Malosteko taldea gogor saiatu zen bere lehen garaipen handia eskuratzen, baina, berriro ere, ezin izan zuten saria etxeratu.\nAzkenean, hirugarren postuan bukatu zuten osasun larrialdiak baldintzatutako 2019-2020ko denboraldia. Taldeak inoiz lortutako posturik onena eskuratu zuen, beraz, baina ez zuen lortu garaipen handiak lortzetik banatzen duen murrua eraisterik.\nInoiz baino hurbilago dago taldea, baina jauzi handia emateko zain da oraindik. 2020-2021eko denboraldian, beraz, azken urtean eskapatu zitzaien garaipen handi hori eskuratzen saiatuko dira. Fitxaketa sasoian aldaketa batzuk egin dituzten arren, taldearen oinarri sendoa mantentzea lortu du Lointek Gernikak.\nDenboraldi hasieran zalantzati abiatu baziren ere, etxean menderaezin jardun ostean, taulan gora egitea lortu dute pixkanaka. Etxeko garaipenei kanpoan lortutakoak gehituta, laugarren postuan sailkatuta amaitu dute Espainiako Ligako lehen itzulia, azken jardunaldian Ciudad de la Laguna Tenerife garaitu ostean. Postu horrekin, Espainiako Kopa lehiatzeko serieburu izango dira. “Lehen itzulia konplikatua izan da, eta sailkapenean laugarren amaitzeko helburua lortu dugu. Azken hilabete eta erdian, taldea asko hobetu da. Azken lau partidetan joko oso ona egin dugu”, azpimarratu du Mario Lopez entrenatzaileak.\nDenboraldi honetan ere Eurokopan arituko dira. Osasun larrialdiaren ondorioz, formatu berria izango du txapelketak aurten. Urtarrilaren 17tik 23ra izango da multzokako sailkapen fasea, eta oraindik zehaztu gabe dagoen “burbuila egoitza batean” jokatuko dira multzoko norgehiagoka guztiak —sei izatetik hiru izatera igaroko dira—.\nGernika-Lumoko Maloste kiroldegia da Lointek Gernika taldearen bilakaeraren irudi bizia: probaleku bat zen lehen, eta Eurokopako kantxa da orain. Harmailak lepo, Espainiako Lehen Mailako saskibaloi ligako aretorik zaratatsuenetariko bat da, partidetako momentu zailenetan “estutu” egiten duten horietakoa, Juana Molina jokalariaren hitzetan. “Oso txikia da; giro aparta du, eta asko animatzen dute. Aurkari gisa gorroto dituzun horietako bat da, baina, zure etxea denean, gozamen hutsa da”. Azken hilabeteetan harmailak hutsik aritu dira jokalariak; etxean indartsu jarraitu arren, sumatuko zuten zaleen falta.


2019. Juan Ignacio Pérez Iglesias\nEusko Ikaskuntza-LABORAL Kutxaren Humanitate, Kultura, Arteak eta Gizarte Zientzien Saria 1995ean Eusko Ikaskuntzak eta LABORAL Kutxak abian jarri zuten, alor horietan jardueran dauden pertsona ospetsuen bikaintasuna nabarmentzeko; bere obra osoaren bidez Euskal Herriko kultur garapenari modu eraginkorrean laguntzen dioten curriculum nabarmenenak saritzeko helburuz.\nJuan Ignacio Pérez Iglesias (Salamanca, 1960) EHUko Zientzia eta Teknologia Fakultateko Fisiologia Fakultateko Katedraduna, bertan, Zientzia Kulturako Katedra zuzentzen du.\n1982an UPV/EHUren Zientzietan (Biologikoak) Lizentziaduna, 1986an doktoradutza lortu zuen. Bere ibilbidean uztartu egin ditu unibertsitate kudeaketa, kultur zientziaren sustapea eta zientzia-gizarte harremanen azterketa eta zientzia garapenaren inplikazioak gizartean. Ikerketa proiektu anitzetan parte hartu du, horietako zenbaitetan ikerlari nagusi gisa.\n35 artikulu egin ditu animalia biologia eta itsas biologia alorreko prestigio eta zabalkunde handieko zientzia aldizkarietan. Beste egile zenbaitekin batera, unibertsitate sistemen inguruko bi libururen eta animalien biologiari buruzko liburu baten egile da. Zientzia dibulgazioan aritzen da komunikabideetan (internet, irratia eta telebista).\nIñaki Dorronsoro, Eusko Ikaskuntzako Lehendakaria; Marije Etxaniz, LABORAL Kutxako Komunikazio Zuzendaria; Nekane Balluerka, Euskal Herriko Unibertsitateko Errektorea; José Antonio Rodríguez Ranz, Deustuko Unibertsitateko Donostiako campuseko eta Erakunde Harremanetako Errektoreordea, Errektorearen izenean; Iciar Astiasarán, Nafarroako Unibertsitateko Ikerketa Errektoreordea, Errektorearen izenean; Imanol Nuñez, Nafarroako Unibertsitate Publikoko Irakaskuntzako Errektoreordea eta Hizkuntza Plangintza arkolo Zuzendaria, Errektorearen izenean; Jon Altuna, Mondragon Unibertsitateko Errektoreorde Akademikoa, Errektorearen izenean; eta Iñaki Esparza Leibar, UNED Bergarako Zuzendaria, bertako Errektorearen izenean.


Susa - XX. mendeko poesia kaierak\nAntologia guztiak dira, berez, injustuak: hautaketa direnez, proposatzen zaiguna ez da bilduma posibleetatik bat baino, eta antologatu gabe uzten dena, berriz, hautatzailearen arabera bakarrik izaten da "baztergarri". Hala gertatzen da beti, bai egileak aukeratzean, bai egilearen beraren lanak bereiztean.\nInjustizia zoragarri baten egile dator Koldo Izagirre: hogeigarren mendeko poesiaren antologia (posible bat) ekarri digu, Susa argitaletxeak 40 liburutan argitaratu duena. Berrogei liburuotan beste hainbeste poetaren lana dugu, gerraurreko klasikoak bezala mende amaierako joera eta estilo aniztasuna jaso duen bilduman, denak ere antologatzailearen sarrera argigarri banarekin.\nGure literaturaren aurrerapauso guztiak poesiak markatu ditu XX. mendean. Orixe, Lizardi, Mirande, Aresti gabe, esaterako, ezin liteke konprenitu gure historia. Baina funtsezko autore askoren obra, tamalez, ez dago eskuragarri. Eta poesia jenero ez-komertziala omen delako aitzakian, poeta berriagoen lanek ere, ez dute lortzen merezi luketen oihartzuna. Poeten gorazarre izan nahi luke bilduma honek, eta irakurlearen zerbitzu.\nBeharrezko injustizia bat egin dugula uste dugu.


Iazko hezurrak | Faroa\n← Chaplin gogoan\nGoiena zikindu guran →\nJaio zen une beretik, Irene Arrias indarkeriaren itzalpean bizi izan zen. Unai Elorriagak horixe azpimarratu nahi izan du Iazko hezurrak bere azken nobelaren lehen lerrotik: “Irene Arriasek ia zentimetro eta erdiko urratua egin zion amari jaio zenean, Algortan, 1971ko urtarrilaren 25ean. Odol asko eta desberdinak nahastu ziren amaren izterretatik, likido lodi batzuk ere bai beharbada”. Denok izan gaitezke Irene Arrias, denok jaiotzen gara-eta horrela, odol artean. Abisatuta gaude.\nNobela honek bi plano ditu: batean Irene Arriasen bizitza kontatzen da, Algorta eta Bilbo inguruan; bestean, han eta hemen, munduan, gertatutako indarkeria jazoera nabarmenak: Gerra Zibila, Lehen eta Bigarren Mundu Gerrak, Errusiako Iraultza, Gaddafi eta Saddam Husseinen amaiera, eta, batez ere, ETA eta Ruandako genozidioa.\nHizkera sinplea erabilita, idazleak episodio mordoa narratzen ditu, biolentoak, gehienak ere jende xeheari gertatutakoak. Horretarako lekukoen adierazpenak hartu ditu kontuan, baladak, kronikak, bideoak eta idazle askoren esperientziak, askotan kontraesankorrak: Tolkien, Lobo Antunes, Ambrose Bierce, Galeano, Grossman, Gunter Grass, Faulkner, Dahl, Orwell, Lauaxeta, Aitzol… Hizkerak berak mantsotu egiten du irakurketa —nire kasuan, behintzat—, baina hori ez da oztopo irakurtzen segitzeko.\nEmaten du narratzaileak tonu neutroan kontatzen dituela esan beharrekoak, baina majo bustitzen da nobelan barrena: “Propaganda behar da umeentzat, militarren dantzaldiak, koronelen trajeak, heroiak, ezkontzak, lapurretak, zigortzen ez direnak, arpilatzeak, bortxaketak. Sari horiei begira jasan ahal da hori guztia, militarren artean, sarjentuen artean, lurrean, lokatzetan”.\nHari nagusiarekin batera, idazleak hainbat narrazio labur sartu ditu liburu honetan, indarkeriarekin lotuak. Horiek deskolokatu naute apur bat liburu hau irakurtzerakoan, beharbada narrazio laburrak irakurtzeko ditudan arazoengatik. Laugarren atala, berriz, azkena, bihotza kuzkurtuta irakurri dut, hain da-eta beldurgarria Irenek (eta, hedapenez, guk denok) bizi dezakegun noraeza, biolentzia eta izua gugan fokatzen direnean.\nEmaitza da biolentziaren salaketa gupida bakoa, urrutikoa eta etxekoa. Irakurleak prest izan behar ditu barrenak hau dijeritzeko, kasu askotan irakurketak gorputz txarra uzten du-eta.\nLiburu hau ez da best-seller horietakoa. Hemen idazleak ez du bat ere kontzesiorik egiten irakurlea lasaitzeko. Kontrara. Hala ere, liburu bikaina iruditu zait.\nKategoria: Liburuak Etiketak "iazko hezurrak", "unai elorriaga", 2015, biolentzia, eleberria, euskara, indarkeria, literatura, susa. Gorde lotura.


Zorionak ekintzaileok, dagoeneko 500 harpidedun gara | Ideiak Bizirik\n← Irun ezagutzeko app aplikazio berria ETORKI GAMES enpresaren eskutik\nDantza sustatzeko diru-laguntzak emateko arauak ezarri eta deialdia →\nZorionak ekintzaileok, dagoeneko 500 harpidedun gara\n500 harpidedun baino gehiago ditu blogak\nIdeiakbizirik.com blog-a erabilita, Bidasoa eskualdean hazten ari den ekintzaileen komunitateari zuzendutako informazio zerbitzu hurbila, dinamikoa eta irekia eskaintzen dute Irungo eta Hondarribiko Udalek, Bidasoa Bizirik-en bidez.\nOndorengo gaien inguruko informazioa eskaintzen du ideiakbizirik.com-ek: Bidasoa Bizirik-en Autoenplegu Departamentuko zerbitzuak, Arretxe-Ugaldeko, Zaisa Ieko, Ficobako eta Puntal Bizirik-eko Enpresa Guneetan kokatuta dauden 20 enpresak, bestelako babesak eta diru-laguntzak. Gainera, ekintzaileek blogean idatziz parte hartzeko aukera dute. Beraz, haien interesekoa izan daitekeen informazioa jaso dezakete ekintzaileek, eta beste ekintzaileak edo enpresa berriak ezagutu ditzakete.\nMiguel Ángel Páez Bidasoa Bizirik-eko presidenteak blogaren baliagarritasuna azpimarratu du: “blog honi esker, eskualdeko ekintzaile askok informazio anitza jasotzen dute, bereziki, babesekin eta diru-laguntzekin lotutakoa”.\nHilean 500 bisita baino gehiago jasotzen ditu, gaur egun, blogak. 2014.urtearekin alderatuta, %78 handitu da bisiten kopurua. Harpidedunen kopurua 500era iritsi dela izan daiteke arrazoi nagusietako bat.\nBidasoa Bizirik-eko Autoenplegu Departamentuak eskaintzen dituen zerbitzuei zabaldutako leihoa da Ideiak Bizirik bloga. Aholkularitza ematen da bertan, eta ekintzaileei laguntza ematen zaie, enpresa ideiaren ebaluazio prozesutik, enpresaren lehen bizitza urteetara arte.\n“Enpresen inkubagailua” eskaintzen da hasieran. Coworking gunea da, non pertsona ekintzaileek bideragarritasun plana egiteko, enpresa formalizatzeko, esperientziak trukatzeko eta beste enpresa berrien babesa bilatzeko tresnak dituzten. Beranduago, hobaridun lokalak eskaintzen zaizkie Arretxe Ugaldeko, Zaisa Ieko, Ficobako edo Puntal Bizirik-eko Enpresa Guneetan.\nGainera, oinarrizko ikastaro praktiko eta operatiboak eskaintzen dira, negozio ideia bat ezartzeko, teknologia berriak kontuan hartuta eta hazten ari diren sektoreei begira.


hodei guztien gainetik...: 15/11/1 - 15/12/1\nCol d'Aoube (2369m)\nIRTEERA: Tournaboup (1450m)\nLourdes hiritik hegoaldera joanda, Argeles eta Luz Saint Sauveur herrietara iritsiko gara hurrenez hurren. Azken herri honetan Tourmalet mendate mitikorako bidea hartu behar da eta Tournaboupeko aparkalekura igo.\nTournaboupeko aparkalekua gauean\nHasi dugu aurtengo eski denboraldia eta elur eta egun bikainarekin hasi ere. Lehen elurteak elurra nahiko altu utzi badu ere, Pirinioek aukera anitz eskaintzen dituzte elur horretaz gozatzeko. Horietako bat da Bareges eski estazio ingurua, zalantzarik gabe klasiko bat eskiatzaileen artean. Barbe, Bedera, Onceteko lepoa, Aoubeko lepoa, Bonida... aukerak ugariak dira.\n9:15 : Tournaboup (1450m).\nFurgonetan gau hotza pasa eta gero, presa gehiegirik gabe abiatu ginen, eguzkiari bere lana egiten uzteko.\nLehen metroak errepidetik eginda, 1650 metro inguruan errepidea utzi eta Aoubeko bailaratxoan barneratu ginen.\n10:15 : Cabanes d'Aoube (1850m).\nLehen malda bat gaindituta, Aoubeko etxolen lautadatxora ailegatu ginen.\n11:02 : Lac d'Aouda (2225m).\nBertze malda tenteago bat gainditu eta Cremat eta Pene Blanque mendiek osatzen duten zirkura ailegatu ginen. Eskuinean Onceteko lepoa ageri da, izen bereko mendia eta Pene Blanqueren artean; ezkerrean berriz, gu igoko ginen Aoubeko lepoa.\n11:44 : Col d'Aoube (2369m).\nBertze malda tenteago bat eta kornisa delikatu bat zeharkatuta lepora ailegatu ginen. Berez asmoa bertze aldera jaitsi eta ibilbide zirkular bat egitea zen. Baina, bertze aldea elur gutxirekin zegoenez, igotako bidean harrapatutako elurra aprobetxatzea erabaki genuen.\nHonela denboraldiko lehen jaitsiera elur bikainetik egin genuen.\n13:51 : Tournaboup (1450m).\nBerriz ere autoan, trasteak bildu eta etxera.\nEgilea: Estebe ordua: 06:22 2 iruzkin:\nBallibierna (3067m), Culebres (3062m)\nIRTEERA: Embalse de Llauset (2200m)\nNahiko erraza (F+). Teknikoki ez da ibilbide zaila baina hainbat puntutan bidea aldeetako bertikalitateak inpresio handia eragin dezake. Hauxek dira ibilbideko puntu klabeak:\nBallibiernako sasigailurretik gailurrera doan ertza: Ez da zaila baina bi aldeetara erorketa handia du. Estu xamarra da eta ezin da hutsik egin.\nPas de Cavall: Ballibierna eta Culebreseko gailurren arteko ertz zatia da. 20 bat metroko luzera izanen du baina arras estua da eta erorketa handia du bi aldeetara. Iparraldera plaka inklinatu bat da, baina 300 bat metroko erorketarekin. Hegoaldera berriz, erorketa ttikiagoa izan arren bertikalagoa da.\nCulebresen hegoaldeko jaitsiera: Llauseteko lepora ailegatzeko hainbat destrepe egin behar dira (I).\nEmbalse de Llauset - Ballibierna (Xelateko lakutik): 3 ordu eta erdi\nBallibierna - Culebres : 10 minutu\nCulebres - Embalse de Llauset (Llauseteko lepotik): 2 ordu\nEuskal Herriko iparraldetik joanez gero, errazena A64 autopistatik joatea da. Bertatik Lleida/Bagneres de Luchon irteeraraino segitu eta irteera hau hartuta Lleidako norabideari jarraituko diogu une oro. Val d'Aranera ailegatuko gara horrela. Hemen Vielha zeharkatu eta tunela pasata Aneto herrira ailegatuko gara. Herri honetatik goiti abiatzen da Llauseteko urtegiraino igotzen den bidea, egoera kaskarrean dagoena. Azken zatian tunel ikusgarri bat zeharkatzen du bideak.\nAstebete lehenago egindako saiakeraren ondotik gelditu zitzaidan arantzatxoa atera nahi nuen eta berriz Aran aldera itzultzeko aukera ezin nuen pasatzen utzi. Ortziral arratsaldean abiatu ginen Aran aldera bertan asteburua pasatzeko asmoz. Asteburuko plater nagusia tarunbatean eginen genuen Ballibierna igotzeko saiakera izanen zen.\n7:58 : Embalse de Llauset (2200m).\nAzaroko udatxoak aitzinera segitzen zuen eta ez zegoen hotz handirik Llauseteko urtegian. Aste batez elur pixka bat joan zen, ipar aurpegietan izan ezik. Eguna bikaina!! Ezin genuen hutsik egin.\nAparkalekuaren ondoko tunela zeharkatu eta lehen seinalean Ballibiernako gailurrera eramanen gintuen bidea hartu genuen. Igoera lakuen bidetik eginen genuen, jaitsiera aldiz Llauseteko lepotik. Horrela egitea gomendatzen dut nik. Izan ere, igoera eztiagoa da lakuen inguruetan atsedenguneak daudelako. jaitsiera aldiz arras zuzena, baina baita erosoa ere, Llausetetik beheiti bidexka erosotik egiten baita.\nLakua inguratu genuen marka zuri-gorrien segika.\nLakua inguratuta bertze seinale batera ailegatu ginen. Hemen, erran bezala, lakuetako bidea hartuko genuen igoeran eta bertze aldetik jaitsiko ginen ibilbide zirkularra eginez.\nIpar aurpegietan elurrak bere horretan dirau. Gutti hala ere azaroaren erdia izateko.\n8:39 : Cabaña del Botornas (2343m).\nLehen malda gaindituta etxola hau utzi genuen gure eskuinetara. Bisitatxo bat egiteko aprobetxatu genuen. Nahiko sinplea da, baina ez dago gaizki.\nEtxola pasata segidan izen bereko lakura ailegatu ginen.\nInguru ederra da lakukoa.\nGure ezkerretan utziko genuen Cap de Llauseteko errekaren bazterretik segituko genuen goiti, iparralderantz.\nSegidan begiztatu genuen Cap de Llauseten eraikitzen ari diren aterpe berria. Laster irekita egonen omen da. GR11ren ibilbidean kokatua dago.\nBertze malda bat igota lehen aldiz bistaratu genuen Ballibiernako gailurra. Zuri-zuri zegoen, dotore, edozein mendizale beregana erakartzeko moduan.\nAzken maldara ailegatu aitzinetik ordea Coma Arnauko lakuak inguratu behar genituen, hirurak gure ezkerretara utziz.\nComa Arnauko erdiko lakua, ederra!\nAzken malda gero eta hurbilago...\n10:04 : Estany Xelat (2760m).\nMetroak irabazi ahala ingurunean gero eta ikusgarriagoa da. Xelateko lakura ailegatzean Aneto, Tempestades eta Rusell mendiek ongi-etorria egiten digute. Puntu honetan hasten da azken malda, beraz geldialdia egin genuen kranpoiak janzteko eta zerbait jateko.\nAzken maldak zati tente batzuk baditu, baina elurra baldintza bikaina aurkitu genuen eta aunitz gozatu genue zati horretan.\nAzken metroak ertzera ateratzeko...\n10:57 : Antecima Este de Ballibierna (3035m).\nBallibiernako sasigailurrera ailegatuta ertza hasten da. Teknikoki ez da zaila, baina aereoa da eta gainera elur pixka bat aurkitu genuen guk. Kranpoiak jantzita pasa genuen beraz eta horrek harrizko zatietan nahiko baldar ibiltzea eragin zigun.\nHasieran nahiko zabala da ertza, baina gero pixka bat estutzen da. Iparraldeko aurpegian pilatuta zegoen elurrak zirrara eragiten zuen.\n11:06 : Ballibierna (3067m).\nErtza gaindituta gailurra harrapatu genuen. Ikusgarria da!!\nPoza nabaria zen gure aurpegietan. Mendi ederra, eguraldi ona eta gainera bakar-bakarrik ginen kaskoan.\nBallibiernatik Culebreseko gailurra hurbil dago, baina horretarako Pas de Cavall pausua gainditu behar da. 20 bat metroko pausu estua, Gure kasuan elur pixka batekin zegoena...\nZalantza batzuk izanda, xerpa bidali genuen ingurua aztertzera.\nEta horrela, hirurek uste baino errazago gainditu genuen.\n11:40 : Culebres (3062m).\nEguneko bigarren tontorra sakelera! Gailurretik Aneto eta inguruko mendietara bista ederra dago.\nGure oinetan Ballibiernako harana eta urrunago Monte Perdido, Bachimala, Posets eta Perdigueroko mendilerroak.\nCulebres utzi eta gure ibilbidea segitu genuen. Erran bezala, igotako bidetik jaitsi ordez hegoaldera jaitsiko ginen, lehenik destrepe batetik Culebreseko sasigailurrera.\nLlauseteko urtegia Culebreseko sasigailurretik.\nBertze destrepe batek Llauseteko lepora eramanen gintuen. Zorteko geunden, destrepe hauek elurrik gabe baitzeuden. Elurrarekin dexente zailagoak bihurtuko dira.\n12:18 : Coll de Llauset (2865m).\nCulebreseko sasigailurra eta bere hegoaldeko destrepea lepotik ikusita. Pareta horretatik jaitsi ginen.\nLepotik beheiti berriz zailtasun guztiak akitu ziren. Gainera, paisaia bolkanikoan bidexla arras erosoa da jaisteko, harri txikiekin.\nLlauseteko bailara goitik behera zeharkatu eta lakuaren hasierara ailegatu ginen. Puntu honetan itxi genuen ibilbide zirkularra. Lakua goizejko bidetik inguratzea bertzerik ez zen gelditzen mendi buelta bikaina akitzeko.\n14:08 : Embalse de Llauset (2200m).\nHasi eta sei ordu geroago akitu genuen ibilbidea. Laku bukolikoak, ertz bertikalak, elurra, eguzkia, ezin da gehiago eskatu!!\nEgilea: Estebe ordua: 10:28 2 iruzkin:\nEtiketak: Ballibierna (3067m), Culebres (3062m)\nAlkaxuri (967m), Gorramakil (1087m)\nIRTEERA: Sumutsuko Borda (150m)\nErraza (F). Ibilbide luze xamarra baina zailtasunik gabea. Alkaxurirako igoeran trepada erraz batzuk egin behar dira.\nSumutsuko Borda - Alkaxuri : 2 ordu\nAlkaxuri - Gorramakil : Ordu bat\nGorramakil - Mehaka : Ordu bat\nMehaka - Sumutsuko Borda : 3 ordu\nBaztango bailaran dagoen Otsondoko lepo ezagunera joan behar da. Hemen Gorramendira igotzen den errepidea hasten da. Errepide horretatik goiti Itzulegiko Leporaino joan behar da. lepo honetatik ateratzen da Aritzakungo errekara jaisten den pista. Pista honetatik jaitsiko gara (egoera onean) beheitiraino Aritzakun guzia zeharkatuz. Bailararen akabailan zubi bat ikusiko dugu etxe baten ondoan. Zubi horren ondoan utziko dugu autoa. Puntu honetara Behe Nafarroako Bidarrai herritik ere ailega daiteke, Errolanen Pausu ezagunean barrena.\nAlkurruntz mendia eta Baztan lainopean, Otsondotik Gorramendi aldera doan errepidetik\nSan Martingo uda egun ederrak uzten ari zaigu eta ahalik eta hoberen aprobetxatzen saiatu behar. Aspalditik buruan nuen ibilbidea egiteko aukera izan dugu. Alkaxuri edo Irubelakaskoa mendia igo ipar-ekialdeko ertzean goiti, gero Gorramakilen barrena Mehakaraino joan eta hemendik Urritzateko erreka osoa zeharkatuz berriz autora itzultzeko. Bortz izarreko ibilbidea, dudarik gabe!\n8:44 : Sumutsuko Borda (150m).\nAutoa lehen benta izandakoaren ondoan utzi eta goiti abiatu ginen.\nIgoera latza genuen esperoan, 800 metroko desnibela egiten baita ia atsedenik gabeko bidean.\nAritzakungo bazterrak ilun zeuden. Bagenekien ordea behe-lainoa bertzerik ez zela.\nMetro batzuk igota laino akitzen zen lekura ailegatu ginen eta hemendik aitzin hasi zen ikuskizuna.\nItsusiko Harriak lainoaren gainetik.\nLehen malda gogorrak igota, Ezkieta mendia inguratzen du bidexkak eta momentu horretan agertzen zaigu lehen aldiz Alkaxuri edo Irubelakaskoa mendia.\n9:25 : Ezkietako lepoa (585m).\nMetro batzuk galdu eta Ezkietako lepora ailegatu ginen. Ziztu bizian pasa genuen lehen zatia, oraindik erdia gelditzen zen ordea.\nEzkietako lepotik goiti oihan eder batean sartzen da bidexka.\nZoragarria zegoen oihan zati hau.\nOihanaren goitiko partean borda zahar honetara ailegatu ginen. Hemendik aitzin oihana akitzen da.\nBidea ipar-ekialdeko aristara ateratzen da eta hortik egiten dira gailurrerainoko azken metroak.\nAristak ez dauka inongo zailtasunik. Gainera, pausu txarrenak ezker edo eskuinetik inguratzen dira.\nAzken metroak, igotako bide guzia gibelean dugula.\n10:02 : Alkaxuri edo Irubelakaskoa (967m).\nHorrela lehen izerdiak botata gailur eder honetan plantatu ginen. Ez hartu denborak kontuan, erritmo bizian igo baikinen.\nBertze aldera segitu beharreko bidea genuen. Lehenik metro batzuk galduko genituen Gorostiko lepora. Gero, Gorramakilera igoko ginen eta handik errepide zaharra hartuta lehendabizi eta pista bat gero Mehakako leporaino. Mehaka Gorramakilen ezkerretara dagoen mendi lerrotxoan ikusten den bigarren lepoa da. Hortik beheiti Urritzateko bailaratxo luzea zeharkatuko genuen.\nBeraz luze gabe martxan ginen berriz ere Alkaxuri gibelean utzita, bide luzea baikenuen aitzinetik.\n10:25 : Gorostiko lepoa (810m).\nBelarrezkoa alfonbratik segidan ailegatu ginen Gorostiko lepora. Hemendik, argazkian ezkerretan ikusten den Gorramakilgo malda igotzea tokatzen zitzaigun.\nGorramakilgo azken maldara bidean.\nGibelean Alkaxuri eta hurbilago Akomendi., igotzen ahal den bertze mendi bat.\nAzken metroak Gorramakilgo gailur zabalera ailegatzeko.\n10:55 : Gorramakil (1087m).\nBi ordu eta hamar minutuz Gorramakilen ginen, uste baino lehenago, hiru bat ordu beharko genituela kalkulatzen baikenuen. Bertatik ikuspegi ederra dago Lapurdi aldera, kasu honetan laino estalita ikuskizun ederra genuen. Larrun mendia laino-itsasoko irla bat izanen balitz bezala, baita ezkerrerago Aiako Harriak ere.\nGorramakilgo gailurretik errepidea hartuko genuen zati batean, soldadu amerikarrek bere garaian bertara igotzeko egindakoa.\nBigarren kaskoa sakelera...\nGorramakilgo tontorrean bi iruindarrekin elkartu ginen eta solasaldi luzea egin genuen. Denboraz uste baino hobe gindoazen egia erran. Haiekin eginen genuen Mehaka arteko zatia ere. Agur bat irakurtzen badute.\nEgun ederra soroetan etzanda egoteko.\nIparla ingurua Mehakara jaisteko pistatik.\nAuza handia eta bere magalean Larreta auzoa, nire sorlekua...\n12:08 : Mehaka (700m).\nLehenik errepide zaharretik eta gero Aizpitzako antenen ondotik ateratzen den pistatik Mehakako leporaino ailegatu ginen. Hemen iruindarrak agurtu eta zerbait jateko geldialditxoa egin genuen. Oraindik bide luzea genuen Urritzateko errekan beheiti. Bide hori, irudian ikusten den ehiza-postuaren ondotik ezkerretara abiatzen da.\nHala sartu ginen Urritzateren erraietara. Garai bateko bide zaharrean beheiti. Leku magikoa dudarik gabe. Harri hauek solastatuko balira...\nZubi polita bide zaharrean.\nLehen borda batera ailegatu ginen.\nKonpontzen ari diren borda ederra.\nGarai batean, duela urte batzuk arte hogei baserri ingurutan jendea bizi zen. Nafarroako bailararik galduenetarikoa izanen da, galduena ez bada. Argirik gabe, zibilizaziotik urrun, baina gaur egun guk ez dugun lasaitasunaz. Zalantzarik gabe, garai horretan bide hau erabiliagoa izanen zen.\nBide zati batzuetan garai bateko kaltzada kontserbatzen da. Garai batean Bidarrai eta Erratzu lotzen zituen kaltzada da. Kontrabandoa, merkantziak, aziendaren joan-etorriak, bide honetatik joaten ziren baserri hauetako haurrak Erratzuko eskolara ere. Gaur egun ordea, zuhaitzak erortzen ari dira, errekak bertze bide zati batzuk eraman ditu eta sasiek ere beren lana egin dute. Naturak bere legea betetzen du, garai bateko nekazarien eskulanetik libre.\nBide zaharra luzea da arras eta azkenean pista honetara ateratzen da. Interesa galtzen du hemendik Sumutsuko bordarainoko bideak. Irudian, ikusten da Bidegorrietako borda ere. Garai bateko urritzateren azken lekukoak. Duela urte gutti arte, argirik gabe bizi ziren, baina hor segitu dute naturarekin eskuz esku bizitzen. Azken mohikanoak!\n14:17 : Sumutsuko Borda (150m).\nUrritzateren erraietara egindako bidaiak ordea bere bukaera zuen, normala den bezala. Sentsazioz betetako bidaia. Bikaina!\nEgilea: Estebe ordua: 13:46 iruzkinik ez:\nEtiketak: Alkaxuri / Irubelakaskoa (967m), Gorramakil (1087m)\nSolana de Llauset (2674m)


Txapeldunorde izan da EPLE : Oarsoaldeko Hitza\nTxapeldunorde izan da EPLE\nEmaitzak onak diren zalantzarik ez da, eta horrek pilotariak lanean jarraitzera animatu ditu.\nIker Urmeneta pilotaria. Argazkia: Gipuzkoako Euskal Pilota Federazioa\nSaiatu dira, baina ez dute lortu azkenean. EPLE Euskal Ligako Pala Motzeko Ohorezko Mailan eta Gipuzkoako Txapelketako Pala Nagusian txapeldunorde izan dira EPLEko pilotariak. Pala Motzeko finala Laudioko Arte pilotalekuan jokatu zen eta Estefanok eta Rubenek 40-21 galdu zuten. Lehen hamabost tantoetan ederki eutsi zioten errenteriarrek, baina hortik aurrera ez zuten aukerarik izan. EPLEkoek maila altua eman dute txapelketa guztian zehar.\nIgande honetan Andoaingo Arrate pilotalekuan jokatutako Gipuzkoako Txapelketako Pala Nagusiko finalean 40-21 galdu zuten Abel eta Rubenek. Meritu handia dute EPLEkoek, bi pilotariak atzelariak izanik finalean sartu direlako.\nGipuzkoako Trinketeko larruzko paleta txapelketaren finalean ere ez zuten lortu garaipenik, Eiheramendi eta tabernak, arerioei lana zaildu bazieten ere, eta 34-40 galdu zuten. Azkenik, eskuz binakako euskal ligan Taberna eta Chiapusoren porrota, 31-40.\nTxapelketa ofizial federatuari dagokionez amaitutzat eman du denboraldia EPLEk. Balantzea egin du pilota elkarteak, eta honakoa, aspaldiko denboraldirik onena izan dela esan du. Hiru titulu ofizial lortu dituzte errenteriarrek, seitan txapeldunorde izan dira, eta Errenteriako taldea Herriarteko Pala Txapelketan finalista izan da. Datorren denboraldian, EPLEk ohorezko mailan jokatuko du, gainera Eskuz Binakako Gipuzkoako Txapelketan eta Pala Motzeko Euskal Ligan.\nBatzokiko KT taldeak Gipuzkoako Txapeldunen titulua lortu zuen, bestalde, gomazko paletan, eta bigarren mailara igo datorren denboraldiari begira.


Eurostaten arabera, euroguneko inflazioa %1,7koa izan zen irailean urtetik urtera | Consumer\nEurostaten arabera, euroguneko inflazioa %1,7koa izan zen irailean urtetik urtera\nHasieran aurreikusitakoa baino hamarren bat gutxiagorekin, indizea 2004ko martxotik gorakada-mailarik baxuenera iritsi da\nEuropako Erkidegoko Estatistika Agentziaren (Eurostat) datu berrikusiaren arabera, euroguneko inflazioa %1,7koa izan zen irailean urte batetik bestera, aurreko hilean baino sei hamarren gutxiago eta aurretik aurreikusitakoa baino hamarren bat gutxiago. 2004ko martxoaz geroztik mailarik baxuena da, iturri beraren arabera.\nHala, Espainiaren eta eurogunearen arteko inflazio-diferentziala 1,2 puntukoa da. Prezioak %2,9 igo ziren Espainian irailean urte batetik bestera; aurreko hilean, berriz, %3,8, euroguneko aldea egungoa baino hiru hamarren handiagoa zenean, 1,5 puntu.\nEtxebizitza eta hezkuntza (%4 eta %3,5) izan ziren, hurrenez hurren, eurogunean urtetik urterako garestitze handiena izan zuten sektoreak. Elikaduraren prezioak %3,3 igo ziren, eta komunikazioek, berriz, jaitsiera handiena izan zuten (%3,2). Produktu kulturalak (%0,1) eta garraioak (%0,2) izan ziren garestitze txikieneko errubrikak; osasun-produktuen prezioa, berriz, %1,6 igo zen, alkoholaren eta tabakoaren proportzio berean.\n% 1,5eko igoera erregistratzean, energiak nabarmen murriztu zuen urtetik urterako garestitzea; aurreko hilabetean, berriz,% 8,1 igo zen, eta 2005ean, berriz,% 15 baino askoz ere gehiago. Orduan, Katrina urakanak Estatu Batuetan izandako igarotzeak petrolioaren prezioaren igoera handia eragin zuen. Energiaren prezioen neurriaren aldean, gasa, 0,18 puntu portzentualekin, inflazioaren igoeran gehien lagundu zuen errubrika bihurtu zen.\nHerrialdeka, Poloniak eta Finlandiak (%1,2 bi kasuetan) izan dute urtetik urterako inflaziorik txikiena; Letonian, berriz, %6,9 igo da, eta Estonian eta Eslovakian, %4,3. Espainia inflazio handieneko hurrengo herrialdea da.\neremu euro inflación-eu


Hezkuntza sistema baztertzailea - - euskalerriairratia.eus\nFernan Mendiola 2021-10-01 14:07\nSegregazioan oinarritzen da Nafarroako, eta estatu espainiarreko, hezkuntza sistema. Segregazio horren zutabea, ongi dakigu, zentro kontzertatuen finantzazioa da. Azken batean, guztion diruarekin ordaintzen ditugu finean biztanlearen sektore batzuentzat esklusibo diren zentro batzuk.\nSexuaren araberako segregazioa ere mantentzen dute ikastetxe gutxi batzuek, Nafarroako Gobernuarekin hitzartutakori inolako errespeturik adierazi gabe, eta gobernua mugarik gabeko pazientzia, edota tolerantzia, erakusten ari da horiekin. Horren azken froga gaurko Hezkuntza kontseilariaren agerraldia izan da, zeinean iragarri duen zentroek 2027 arte mantendu ahal izango dutela sexuaren araberako segregazioa lehen hezkuntzan, aldaketak modu progresiboan egin ahal izateko.\nEskola sistema gizartearen isla dela aipatu da askotan, eta egia da. Hala ere, hezkuntza komunitateko sektore askok gogor lan egiten dute, dedikazio handiz, eskola sistema gizarte eraldatzailerako tresna izateko, hezkuntzaren bidez gizarteko segregazio soziala eta patriarkala gainditzen laguntzeko.\nGure erakundeek, hala baina, segregazio sistema mantentzen dute, nahiz eta jakin segregazio horrek sortzen dituen ghettoek arazo iturria, eta sufrimendu iturria, izaten jarraituko dutela.


Bizkaiko Kanpo Merkataritza, produktuen maila teknologikoaren arabera - 2014 | Kanpo Merkataritza • barrixe\nBizkaiak kanpoko merkatuetan duen bilakaera xeheki aztertzeko, interesgarria da esportatzen eta inportatzen diren produktuen osagai teknologikoa analizatzea. barrixe ? Bizkaiko Berrikuntzaren Behatokiak Bizkaiari buruzko datuak erauzi ditu...\ncomercio exterior bizkaia 2014\n.... EUSTATek eginiko inkestatik, zeinak 4 kategoriatan banatzen baititu produktuak:\nMaila teknologiko altua\nMaila teknologiko ertain-altua\nMaila teknologiko ertain-baxua\nMaila teknologiko baxua\n2014. urteko datuetatik azpimarratzekoa da Bizkaiak maila teknologiko altu eta ertain-altuko produktuen arloan egin dituen esportazioak %16,35 hazi direla aurreko urtearekin alderatuta.\nMaila teknologiko altu eta ertain-altuko produktuen artetik, aipatzekoa da 2013arekin alderatuta produktu hauek hazkunde tasa handia izan dutela: produktu kimikoak (%135,7), produktu medikoak eta odontologikoak (%30,7) eta produktu informatiko, elektroniko eta optikoak (%18,8).\nMaila teknologiko altu eta ertain-altuko esportazioak hazi egin dira, baina ez da gauza bera gertatzen inportazioetan, %2,9 murriztu baitira.\nMaila teknologiko altu edo ertain-altukoen artean sailkatuta dauden produktuak Bizkaiko esportazioen %32,5 izan ziren 2014an, 2013an baino gehiago 2,1 puntu gehiago.\nEta inportazioen kasuan, berriz, maila teknologiko altu edo ertain-altuko produktuak guztizkoaren %35,3koak izan ziren 2014an, aurreko urtean baino 4,3 puntu gehiago.\nEsportatzen diren maila teknologiko altuko produktuen jomuga nagusia AEBak izan dira (47.218 milioi euro) eta atzetik, oso hurbil, ditu Erresuma Batua (47.183) eta Frantzia (17.528).\nInportatzen diren maila teknologiko altuko produktuen jatorriari dagokionez, Erresuma Batua da nagusi (35.259 milioi euro), gero AEBak (31.133 milioi) eta ondoren Alemania (22.889 milioi).\nLurralde historikoka, Gipuzkoa izan da maila teknologiko altuko esportazioak gehien ugaritu dituena (2013an baino %33,6 gehiago), ondoren Bizkaia (%11,1) eta segidan Araba (%7,9).\nMaila teknologiko altuko inportazioen kasuan ere, hazkunde handiena Gipuzkoan eman da (2013an baino %40 gehiago).


Lekeitioko Udala - Auzo-konpost gunearen irekiera\nAuzo-konpost gunearen irekiera\nLea Artibaiko Mankomunitateak hondakinen tratamenduari buruz hasi zuen hausnarketaren ildotik, Lekeitioko Udalak, bilketa eredua definitzeaz gain, beste urrats batzuk emateko konpromisoa erakutsi zuen. Hori dela eta, materia organikoa banatuta jaso eta tratatzeko aukera emango duen auzo-konpost gunea zabalduko du.\nAuzo-konposta herritarren artean lur publikoan egiten den konposta komunitarioa da. Konposta egiteak esan nahi du sukaldeko eta baratzeko hondakin organikoak ongarri bihurtzea. Horrela, lorategirako, baratzerako, erosioa kontrolatzeko edo pasaia edo erretako lurrak berreskuratzeko erabili daiteke.\nLetraukuako eremua izango da Lekeitioko lehen gunea eta apirilaren 12an zabalduko da. Proposamen horren berri diptiko baten bitartez jasoko dute auzo-lagunek. Horrez gain, auzo batzarra egingo da Harbiatxeko enparantzan martxoaren 26an arratsaldeko 19:00etan, proiektu honen nondik norakoak azaltzeko eta herritarrek dituzten zalantzak argitzeko.\nOraingoa, proiektu pilotua izango da eta 40 familiarentzat aurreikusita dago. Dena den, urtean zehar puntu gehiago zabalduko dira eta herritar gehiagok izango dute aukera konposta egiteko.\nProiektu hau martxan jartzeko, lehen-lehenik konposta egiteko prest dauden herritarrak ezagutu behar ditugu. Horregatik martxoaren 17tik apirilaren 4ra izena emateko epea egongo da zabalik proiektu honetan parte hartu nahi duten herritarrentzako. Apuntatzeko udaletxera etor zaitezkete, telefonoz (94 603 41 00) deitu edo ingurumena@lekeitio.com helbidera idatzi; edota arratsaldez, kultur etxetik pasa. Behar ditugun datuak ondorengoak dira: izen-abizenak, NAN zenbakia, helbidea, etxean zenbat pertsona bizi zareten eta kontakturako telefono zenbakia eta helbide elektronikoa. Horretaz gain, gai honen inguruan sortutako edozein zalantza argitzeko udalera hurbiltzeko edo ingurumena@lekeitio.com-era idazteko gonbitea egiten diegu herritarrei.\nZerrenda osatutakoan, konpostari buruzko formazioa jasoko dute parte hartuko duten herritarrek. Behin konposta egiteko zehaztasun guztiak ezagututa, giltzak banatuko dira eta herritarrak materia organikoa bereizita jasotzen eta konposta egiten hasiko dira.\nUdalak uste du, birziklapena eta konposta bultzatuz, hondakinek eragiten duten kaltea murriztea lortuko dela, baina horretarako beharrezkoa da guztion ahalegina eta bide horretan herritarrak konposta egitera animatzen ditugu.


Goazen oinarri legalak\n"MAHI-MAHI ESPERIENTZIA" ZOZKETA\n1. Enpresa antolatzailea\nPortuetxe kalea 16, Blanca Vinuesa eraikina, 2. solairua, 4. ofi., 20018 Donostian egoitza duen Askora Plus SL, B63940928 IFK zenbakia duena, Mahi-Mahi by Askora markaren jabea.\n2. Parte hartzeko betebeharrak eta mekanika\nAdinez nagusia den edozein pertsonak parte hartu dezake promozioan, irabazle suertatzekotan esperientzian lagun izango duen haurraren tutore legala den bitartean eta EAE edota Nafarroan bizitokia izanda.\nEzingo dute parte hartu enpresa antolatzailean lan egiten duten pertsonek.\n3. Lurralde eremua eta promozioaren datak\nPromozioa Araba, Bizkaia, Gipuzkoa eta Nafarroan burutuko da.\nParte hartzea 2019ko urriaren 12an hasiko da 16:30etan eta 2019ko azaroaren 25ean amaitu, 12:30ean.\n4. Promozioaren dinamika\nParte hartzaile bakoitzak www.mahimahibyaskora.com helbidean sartu beharko du eta bertan promozioari adierazpen jakina egiten dion banerra topatuko du, bertan sartu eta formularioa bete behar du parte hartzeko.\nParte hartzaileek behin bakarrik parte hartu dezakete eta horretarako 18 urte baino gehiago izan beharko dituzte.\n5. Saria eta zozketaren data\nMahi-Mahi esperientzia bat bizitzeko 100 gonbidapen bikoitz zozketatuko ditugu (50 Bilborako eta 50 Donostiarako). Mahi-Mahi esperientziaren barruan elikagai ekologiko eta bertakoekin osatutako bazkaria, jolasak eta Go!azeneko bi aktoreen bisita sartuko da.\nGonbidapen bikoitzak adinen txikiko baten eta bere tutore legaletako baten bertaratze baimentze du.\n2019ko azaroaren 26an goizeko 10:00etan gauzatuko da zozketa parte hartu duten pertsona guztien artean. Irabazleen aukeraketa ausazkoa izango da eta Sortea2 webgunearen bidez egingo da.\nBehin zozketa eginda, irabazleei emailez jakinaraziko zaie, baita euren izenak promozio bera gauzatu den webgunean argitaratu, baita gure sare sozialetan ere. Komunikazio hauek zozketaren egunean bertan burutuko dira.\n24 ordutan erantzunik jaso ezean, saria berriz ere parte hartzaileen artean zozketatuko da.\nAskora Plus SLk parte hartzaile guztiei bidalitako mezuek inongo erantzunik jasotzen ez badute, saria hutsik geratuko da.\n6. Irabazleen izenen argitaratzea\nIrabazle suertatzen diren pertsonek bere izen-abizenak promozioa gauzatzen den webgunean eta sare sozialetan publikatzea onartu eta baimentzen dute.\n7. Jabitza intelektualaren eskubideak\nAskora Plus SL-k parte hartzaileek promozioa gauzatzeko beharrezkoak diren testuak erabiltzeko aukera izango du.\nPromozioaren irabazleek Askora Plus SLri promozioari loturik argitaratutako testu eta ikus-entzunezkoen eskubideak lagatzen dizkiete, esklusibitatez eta inolako denbora edota lurralde mugarik gabe.\n8. Iritzi eta iruzkinen argitaratzea\nPromozioari loturik egiten diren argitalpenetan ez da inolako irain edota iruzkin desegokirik onartuko, pertsonen, pentsaeren, erlijioen, jatorrien edota edozein askatasunen kontra jotzen badu.\n9. Arduren kargugabetzea\nAskora Plus SL ez da promozioaren baitan hirugarren pertsonei loturik gerta daitezken galera, lapurketa, atzerapen edo bestelako arazoen arduradun egingo. Ezta irabazleak sariaren erabilera desegokia egiten badu.\nAskora Plus SLk ez du beregain hartuko ezinbesteko arrazoien ondorioz promozioaren gauzatze osoa edo partzialaren galarazpena.\n10. Datuen tratamendua\nAzaldutako promozioaren dinamikaren bitartez eta aplikagarriak diren araudiak ezarriz, parte hartzaileen datuak Askora Plus SLk tratatuko ditu, promozio eta komunikazio komertzialen kudeaketa helburuarekin.\nPromozio honen parte hartzaile guztiek euren datuen inguruko sarbide, zuzenketa, ezabatze edota portabilitate eskubideak gauzatu ditzakete helbide honetara gutun bat bidaliaz: Portuetxe kalea 16, Blanca Vinuesa Erainika, 2. solairua, ofi. 4, 20018 Donostia, edota helbide elektroniko honetara idatziz: askora@askora.com.\n11. Oinarri legalen deposito eta modifikazioa\nAskora Plus SL-k promozio hau edozein momentutan aldatu, zabaldu, zuzendu edo bertan behera uzteko eskubidea du, inolako notifikaziorik egin beharrik gabe.\n12. Oinarrien onarpena\nPromozioan parte hartzeak oinarri legalak bere osotasunean onartzea dakar.\nDonostian, 2019ko irailaren 27an.


Jarraipen zabala izan du Bizkaiko merkataritza orokorraren, ehungintzaren eta larrugintza zein oinetakoen grebak — ELA Sindikatua\nJarraipen zabala izan du Bizkaiko merkataritza orokorraren, ehungintzaren eta larrugintza zein oinetakoen grebak ELAk oso positibotzat jo du merkataritza orokorraren, ehungintzaren eta larrugintza zein oinetakoen zazpigarren greba-eguna. 8.500 langileri eragiten die. Beherapenen lehen egunean, kate handiak erabat itxi behar izan dituzte: Cortefiel, Springfield, Woman secret, Oysho, Ikks, Merkalcalzados edo Boboli. Era berean, beste askok ireki dituzte, baina langile gutxirekin, hala nola H&M, Parfois, Zara, Stradivarius, Massimo dutti, Bershka edo Pull & Bear dendak, non langile gehienek greba egin duten. ELAk CECOBI eta Bizkaidendak patronalei exijitu die negoziazioa blokeatzeari uzteko eta seriotasuna eta erantzukizuna erakusteko. Bihar, ekainak 24, langileek beste greba egun bat egingo dute eta Arriagatik (Bilbo) 12:00etan abiatuko den manifestazio batean parte hartuko dute, Diputazioa aurrean amaitzeko,. Bertan, greba honetara deitutako sektore bakoitzeko langileen aldarrikapenak jasotzen dituen opari bat emango dute. https://www.ela.eus/eu/albisteak/jarraipen-zabala-izan-du-bizkaiko-merkataritza-orokorraren-ehungintzaren-eta-larrugintza-zein-oinetakoen-grebak https://www.ela.eus/eu/albisteak/jarraipen-zabala-izan-du-bizkaiko-merkataritza-orokorraren-ehungintzaren-eta-larrugintza-zein-oinetakoen-grebak/@@download/image/merkataritza.jpg\nGoizean goizetik, sektoreko langileek -sektoreko lan-baldintzak hobetuko dituen hitzarmen baten alde greban- Bilboko Kale Nagusian bildu dira, piketeetan aktiboki parte hartuz eta euren egoeraren berri emanez.\n12:30etik aurrera, Kale Nagusian, Bizkaiko Foru Aldundiaren parean, akelarre bat egin dute, eta bertan patronalaren proposamen erregresibo guztiak erre dituzte. Ondoren, langileek beren aldarrikapenak sutara bota dituzte: udako larunbat arratsaldeetan librantzari eustea, bajen %100eko osagarria...\nMerkataritzaren egoerak nabarmen egin du okerrera azken urteotan, jasanezina izan arte. ELAk gogorarazi du hilabeteak daramatzatela negoziatzen, eta patronalak elementu atzerakoiekin soilik blokeatu duela negoziazioa: antzinatasun-plusa kentzea; bajetan %100eko osagarria kentzea; udako larunbat arratsaldeetan librantza kentzea; eta KPIaren azpiko igoerak. Atzo, ekainaren 22an, bilera bat egin zuten mahai guztiek, eta elementu erregresibo batzuk kendu zituzten arren, ez zen nahikoa aurrerapausorik eman akordio bat lortzeko. Hori dela eta, gaurko eta biharko merkataritzan deitutako bi greba egunekin bat egitea erabaki du kolektiboak.\nMerkataritza-sektorea erabat feminizatuta dago, ia %98an. "Beste behin ere, sektore feminizatuen lan-egoeraren isla da", deitoratu dute.\nSindikatuak gogorarazi du langile horiek ez dituztela inoiz izan urteko 1.756 lanordu baino gutxiago merkataritza orokorraren kasuan, eta 1.734 ehungintzaren kasuan. Horietako askok 20 urte baino gehiago daramatzate borondatezkoa ez den 20 orduko lanaldi partzialarekin, eta ez dute kontziliaziorako edo promoziorako aukerarik. Hori guztia okertu egin da denden, EEEen eta kaleratzeen itxieragatik, online salmenten eta enpresek gehiago fakturatzeko eta enplegua suntsitzeko martxan jartzen ari diren digitalizazio-prozesuen ondorioz.


Esperimentuak etxean: Coulomb-en Legea eta… maitasunaren formula? - Durango - Anboto.org\nEsperimentuak etxean: Coulomb-en Legea eta… maitasunaren formula?\nJoseba Derteano 2020-04-27 17:00\nBikoteen arteko harremanetan zaila da jakitea egia den ala ez, baina fisikan, karga desberdinak dituzten gorputzek elkar erakartzen dute, Leire Diez Jesuitak ikastetxeko ikasleak egindako esperimentuak erakusten duen moduan. Zientzia denborapasa moduan hartuta, hainbat ikaslek esperimentuak egin dituzte etxean.\n“Ai, maitasunaren sekretua ekuazio bat garatzea bezain erraza balitz!”, pentsatuko du batek baino gehiagok eta ez zaio arrazoirik falta. Baina ez pentsa naturak gordetzen dituen misterioak ulertzeko bidea ere erraza izan denik. “Urrunago ikusi badut, erraldoien sorbalda gainean eseri naizelako izan da”, esan zuen behin Isaac Newton-ek bere aurrekoen lana balorean jartzeko eta ondo laburbiltzen du zientziaren garapena mendeetan zehar.\nEsaterako, orain badakigu fenomeno elektrikoak eta magnetikoak, txanpon beraren alde biak direla: indar elektromagnetikoa. Baina beti ez da horrela izan. Jakintza orokor horretara heldu aurretik, urrats txiki, baina garrantzitsu asko eman ziren. Charles-Agustin Coulomb-ek, adibidez, elektrostatikaren oinarriak ezarri zituen, bere izena daraman legearen bidez. Karga elektrikoen ikuspuntutik, gorputzek elkarri zelan eragiten dioten aztertzen du elektrostatikak. Labur esanda, zeinu berdineko karga duten gorputzek elkar aldaratzera joko dute; aitzitik, zeinu desberdineko kargaz osatuta daudenek elkar erakarriko dute.\nLeire Diez ikasleak fenomeno hori erakusten du bere esperimentuan, oso modu ulerterrazean eta ohiko materialeak erabiliz. Bukaeran Coulomb-en Legerari lotutako ekuazioa azaltzen du. Ekuazio hori maitasunera estrapolatzeko gai dena, presta dadila Nobel saria jasotzeko!\nEsperimentuak etxean (2): Lupa baten funtzionamendua\nJoseba Derteano api 28 Durango\nLupa batek imagina zergatik handitzen duen hobeto ulertzeko esperimentua partekatu du Jesuitak ikastetxeko Leire Berrojalbizek.\nEsperimentuak etxean (3): Zelan kalkulatu grabitatearen azelerazioa pendulo batekin\nJoseba Derteano api 29 Durango\nEsperimentu sinple eta elegante batekin, hain ezaguna den balioa kalkulatu du June Campañon Jesuitak Ikastetxeko ikasleak: 9.8 metro / segun...\nEsperimentuak etxean (4): Argiarekin jolasten\nJoseba Derteano api 30 Durango\nIngurune batetik bestera igarotzean, argi izpiak islatu eta errefraktatu egiten dira, Jesuitak ikastetxeko Naia Presnok bere esperimentuan erakuste...\nEsperimentuak etxean (5): Newton-en grabitazio legea\nAnboto mai 02 Durango\nJesuitak Ikastetxeko ikasleek egindako esperimentuen bideo sortako azkenengoa da gaurkoa. Oraingoan Isaac Newtonen grabitazio legea izan dute berba...


topic_facet:"Muntaia- eta mantentze-lan elektriko/elektronikoak (Modulua)" topic_facet:"Industria-robotika (Modulua)" topic_facet:"Sistema Elektrikoaren eta Elektronikoaren Muntaia eta Mantentze Lanak (Modulua)" author_facet:"IMH Makina Erramintaren Institutua"\nProposatutako gaia: Muntaia- eta mantentze-lan elektriko/elektronikoak (Modulua) Proposatutako gaia: Industria-robotika (Modulua) Proposatutako gaia: Sistema Elektrikoaren eta Elektronikoaren Muntaia eta Mantentze Lanak (Modulua) Egilea: IMH Makina Erramintaren Institutua\n1 Automatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) 1 Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila 1 Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


Auzoetako bizi kalitatea hobetzeko 50 ideia ditu AralarrekBy Xabier Etxabe on 2011/05/17 in Hauteskundeak, Hiria Sei hilabetez auzoz auzo ibili ondoren, auzoetako bizi kalitatea hobetzeko, 50 proposamen dituen zerrenda osatu du Aralarrek. Egitasmo horien artean, Trinitate plaza egokitu behar dela jakinarazi du, lehenik eta behin, Ainhoa Beola zerrendaburuak, Orixe ikastolako neska mutilek bertan jolastu eta Parte Zaharreko auzotarrek erabil dezaten. Frontoia estaltzea, beraz, beharrezkoa dela nabarmendu du, «auzoan ez dagoelako [...]\n“Txartel bakarra behar dugu orain”, dio Ezker Batuko Kintxo GomezekBy Xabier Etxabe on 2011/05/17 in Hauteskundeak, Hiria Garraio publikoari beste bultzada bat eman behar zaiola aldarrikatu du Kintxo Gomez Ezker Batua-Berdeak alderdiko alkategaiak, Arantza Gonzalez ahaldun nagusirako hautagaiarekin eta Mikel Arana Ezker Batuko koordinatzailearekin batera, Gipuzkoa plazan egin duen ekitaldian. Egungoa baino erakargarriagoa izan dadin, garraiobide guztiak –Renfe, EuskoTren eta hiriko eta herri arteko autobus zerbitzuak– bateratuko dituen txartel bakarra eratzea “premiazkoa” [...]\nAinhoa Beola: “Anoeta handitzeko dirua ongizate politiketarako bideratu beharko genuke”By Xabier Etxabe on 2011/05/17 in Hauteskundeak, Politika Ezker Batuarekin batera ekin zion, 2007an, Aralarrek lehenengoz udaleko jardunean murgiltzeko borrokari. Oraingoan Aralarrek bakarka ireki nahi dio bidea ezkerrari. Bakarka, baina bukatu berri den agintaldiko eskarmentua duen kapitainarekin, Ainhoa Beolarekin (Amara Zaharra, 1967). Hartu beharreko norabidea argi du alkategaiak, baita egin beharrekoak zeintzuk diren ere. Hala nola, Emakumeen Etxea Villa Soroan abian jartzea, euskararen [...]\nEskubide zibilen bulegoa zabaldu nahi du AralarrekBy Irutxuloko Hitza on 2011/05/16 in Gizartea, Hauteskundeak, Hiria Ainhoa Beola Aralarreko zerrendaburuaren hitzetan, eskubide zibilen bulegoa abian jartzea da Aralarren beste helburu nagusietako bat. Etorkinei, emakumeei eta gay, trans eta lesbianei aholkua eta informazioa eskaintzea izango litzateke bulegoaren egitekoa.\nBerdintasun araudiaren beharra plazaratu du Ezker BatuakBy Irutxuloko Hitza on 2011/05/16 in Gizartea, Hauteskundeak Berdintasunaren alorrean oraindik zeregin ugari dagoela zehaztu du Kintxo Gomez EBko alkategaiak. Hala nola, berdintasun araudia osatzea, kontratazioetan genero ikuspegia aintzat hartzea edo etxe sozialak banatzerakoan indarkeria jasan duten emakumeei lehentasuna ematea beharrezko jo dute.\nEtxebizitza egitasmoak “garaiz” egingo dituela esan du Ramon GomezekBy Irutxuloko Hitza on 2011/05/16 in Hauteskundeak, Hiria Donostia «espekulazioaren hiria» bilakatu dela adierazi du Ramon Gomez PPko alkategaiak. Hirigintza egitasmoak biltzen dituen Donostipoly jolasarekin batera eta bestera ari zela, etxebizitza proiektuak «garaiz» egingo dituela agindu du Gomezek. «Gauzak beste era batean eginez, Donostiak etorkizun hobea» izan dezakeela azaldu du. Babestutako etxebizitza egitasmo guztiak alokairuan izan behar direla zehaztu du eta finantziazioa bilatzeko, [...]\nMetroaren proiektuan inplikatzeko eskatu dio PSE-EEk AldundiariBy Irutxuloko Hitza on 2011/05/16 in Hauteskundeak, Hiria «15 urte daramatzat Altza Topoarekin lotzeko eskatzen», aldarrikatu du Odon Elorza PSE-EEko hautagaiak. Sozialistek Jaurlaritza gidatzen dutenetik Donostialdeko Metroari eman dioten bultzada azpimarratu du; egitasmoak behin betiko aurrera egin dezan, aldiz, Gipuzkoako Foru Aldundiaren inplikazioa beharrezkoa dela zehaztu du. Honenbestez, inbertsioan parte hartzeko hitzarmen eskaeraren aurrean ixildu ez dadila, eta finantziazioa bere gain hartzeko konpromisoa [...]\nUdal ekimenetan euskarak lehentasuna izango duela dio BildukBy Irutxuloko Hitza on 2011/05/16 in Euskara, Hauteskundeak, Hiria Euskara hirian nagusitzeko, Udalean zein pauso emango lituzkeen xehetu ditu Bilduk. Koalizioko hautagaiek jakinarazi dutenaren arabera, Donostiak euskalgintzan «aitzindari» izan behar du. Era berean, euskaldun ororen hizkuntza eskubideak errespetatuko dituztela nabarmendu dute. Udala eredugarri izan dadin, bestalde, bertako lan hizkuntza euskara izateko ekinean segituko dutela ziurtatu dute. Udal egitura aldatzeko, hain zuzen, Euskararen Udal Patronatua [...]\nRamon Gomez: “Elorzari eskertzen diot egin duena, baina aldaketa ordua da”By on 2011/05/16 in Hauteskundeak, Politika Kudeaketaren eraginkortasuna, ekonomiaren hobetzea eta azpiegiturak dira PPko alkategaiaren programaren bizkarrezurra. Horrekin batera, neurri eta proposamen zehatzen bidez aginte eredu berri bat abiarazi nahi du. Ramon Gomezek (Aiete, 1975), gaztea izan arren, urte asko daramatza politikan. Eibarko eta Donostiako zinegotzi izan ondoren, egun, Gasteizko legebiltzarrean dabil egun. Han bere jaioterriarekin obsesionatua izatea egotzi diote behin [...]\nSare sozialen erabilera ezagutzeko ekimenaBy Irutxuloko Hitza on 2011/05/12 in Hauteskundeak Teknologia berriak eta sare sozialak indar handiz sartu dira herritarren etxe eta egunerokoan. Politikariek, ordea, zer nolako hartu-emana dute haiekin? Euren egunerokoan barneratu al dituzte? Galdera horien eta beste hainbat bitxikiren inguruan erantzuteko, Zurriola Maritima tabernan elkartuko dira bihar udal hautagaiak, 18:00etatik 20:00etara. FEIS-food ekimenaren baitako jarduera da eta edonork du parte hartzeko aukera.\nTweetstream\tViewing item 1 to 5 (of 5 items) Aitor Manterola posted an update in the group Futbolsofatzen 3 hours, 46 minutes ago\nEti Aranburu posted an update 6 hours, 26 minutes ago\nEti Aranburu posted an update 6 hours, 27 minutes ago\nAmagoia Mujika posted an update 6 hours, 47 minutes ago


Larrialdi-egoeretarako erantzuna - CSN\nCSN Larrialdi-egoeretarako erantzuna\nInprimatu ¿Que es una emergencia nuclear?\nEspainian, babes zibilerako nazio-sistemaren bidez eta energia nuklearra zein erradiazio ionizatzaileak erabiltzeko betekizunen bidez erregulatzen da larrialdi nuklear eta erradioaktiboen kudeaketa. Babes zibilerako ikuspuntutik ezartzen dira antolaketarako printzipio orokorrak, erantzukizunak eta herritarren eskubide zein betebeharrak, bai eta herri-administrazioen eta larrialdi-egoeren aurreko planifikazioa, prestaketa eta erantzunaren inguruko praktiken titular direnen eskubide eta betebeharrak ere. Era berean, instalazioen kanpoaldean burutzeko jardueretarako larrialdi-planak ezartzen dira, instalazio horietan gertatutako istripuek hirugarrenei eragiten dietenerako.\nErregulazio nuklearraren ikuspegitik, praktika erradiologiko bakoitzerako larrialdi-planak egon behar dira, eta esku-hartzeko mailei eta teknikei buruzko irizpide espezifikoak ezartzen dira, bai eta planak oinarritzeko babes-neurriak ere. Gainera, erregulazio nuklearrean edo erradiologikoan kontuan hartu ez diren jarduera batzuek ekintza-planak dituzte larrialdi egoerei aurre egiteko, arrisku erradiologikoa baitago horietan. Larrialdi nuklearren eta erradiologikoen izaera espezifikoa dela-eta, CSN Espainiako Segurtasun Nuklearrerako Kontseiluak zenbait funtzio hartu ditu bere gain, erregulatzaile nuklearreko organismoa den heinean berezkoak zaizkion eskumenetatik harago doazenak.\nFuntzio horiek behar bezalako eraginkortasun mailarekin burutu ahal izateko, larrialdietarako antolaketa dauka CSNk, bere laneko ohiko antolaketaren osagarria dena. Bada, antolaketa osagarri horrek buru bakarra duen egitura eragilea dauka; presidentetza da buru hori, horrek du zuzendaritza funtzioa, eta erabakiak hartzen ditu. Bertan, unitate tekniko eta logistikoek hartzen dute parte, kasu horietarako berariaz ezarritako ekintza-planarekin bat etorriz. Larrialdia eragin duen istripuaren larritasun mailaren arabera aktibatzen da aipatu plana.\nHemen aurki daiteke araudi aplikagarri osoa: CSN > Araudia.


Lagunak Udal Zerbitzua / Tenis Pistak\nInstalazioak eta Zerbitzuak >> Tenis Pistak\nLagunak Udal Zerbitzuak aire zabaleko bi tenis-pista ditu.\nInstalazio honetan txapelketak eta tenis-ikastaroak egiten dira; bestalde, abonatuek erreserbak egin ditzakete arautu gabeko kirol-moduan aritzeko.\nPista erabiltzeko, beharrezkoa da erreserba egitea eta giltza eskatzea atezaindegian, abonatu-txartela erakutsi eta gero. Erabili ondoren, pista itxi eta giltza atezaindegian itzuli behar da.\nTenis-pista atezaindegian erreserbatu behar da erabili baino bi egun lehenago. 19:30ean argitaratzen da erreserben orria eta soilik erreserba presentzialak hartuko dira. Erreserba bat baino gehiago badaude ordu jakin baterako zozketa eginen da. Une horretatik aurrera, eskatutako ordena berean emanen dira erreserbak.\nAbonatuek edo instalazioaren erabiltzaileek ezin izanen dute pista erreserbatu beren azken erreserbatik 48 ordu igaro arte. Pista erabiltzeko eskatzen duten unean pista libre izanez gero, arau horrek ez du baliorik izanen.


Asteburu honetan: Dilista egosiak • ZUZEU\nAsteburu honetarako, hotz hauek ekiditeko bidea eta dilista plater goxo bero on bat egiteko bidea hasi genuenez Imanol Zubelzu eta Javi Riveroren RZrekin, jaki beraren Xolomo Sapiens-en RZ dakarkizugu. Badakizu, egun batetik bestera ederki mantentzen den RZ erraza eta behin ikasita noiznahi egiteko modukoa. Gozatu eta on egin!\nArgazkia: Javier Leiva\nDilista edo lenteja/lentillea dugu lekale erabilienetakoa gurean. Merkea da, osasunarentzat bikaina eta jateko erraza. Prestaerak ere ez du zailtasunik baina, kasu, urik gabe geratu, erre eta eltzearen hondoan itsasten badira dilistak, alferrik ibilko zara Arantzazuko edo Unbeko amabirjinari errezatzen: horrek ez dauka bueltarik. Onena guztia komunetik behera bota eta berriro hastea duzu. Horregatik, bi errezeta emango dizugu gauza berdintsua egiteko, lehenengo sinple eta arruntena eta, ondoren, sofistikatuago bat. Biak ala biak primerakoak.\nDilista egosi errazak\nDilistak 600 gr.\nTipula edo porru bat osorik\nAzenario bat edo bi osorik\nOlibaolio txorrotada bat olio\nLapiko espres batean jarriko ditugu dilistak eta gainerako osagai guzti-guztiak. (Guri txikiak, pardina motakoak gustatzen zaizkigu, ez baita beratzen ibili behar eta fin-finak ateratzen dira, gainera.)\nDilistak halako bi ur jarri. Lapikoa itxi eta presioa hartzen duenetik, hogeiren bat minutu utzi egiten, eta denbora hori iragandakoan utzi bertan presioa joan arte. (Pazientziarik ez baduzu, jarri ur hotzaren txorrotean).\nDilistak dastatu eta puntuan dauden erabaki. Gerta daiteke ur gehiegi ukaitea, kendu. Gerta daiteke egin gabe egotea, eman irakinaldi bat. dastatu eta erabaki gatz-puntu ona duten.\nIzenburu zatarra jarri diogula eta, baliteke mezprezuz begiratzea prestaketa honi. Ez zaitez tronpa: plater bikaina da, zinez.\nDilista egosi mokofinak\n5 koilarakada handi oliba olio birjina estra\nPorru baten zuria, pikatua\nAzenario bat, pikatua\nXimiko bat piperrauts gozo\n600 g dilista\nBaratxuri ale bat, xerratan moztua\nBarazkiak prestatzeko erabiltzen dugun kazola zabal bat hartu, 3 koilarakada oliba olio isuri eta su eztian jarriko dugu. Tipulina, porruaren zuria eta azenarioa erantsi eta 5 minutuan edukiko dugu guztia, su eztiaren beroan nahasirik, kolorea hartzen utzi gabe. Gatz pikor batzuk eman eta gero, tomate saltsa eta piperrautsa erantsiko ditugu.\nDilistak sartuko ditugu orduan. Su horretan edukiko dugu guztia beste 2 minutuan eta ur hotzez estaliko dugu guztia, bi hatzeko neurria gainetik. Gatz pixka bat berriro eman eta su eztian utziko dugu egosten guztia 50 minutuan.\nEpe hori igaroxe dugularik, baratxuri-olio errea prestatuko dugu. Horretarako, padera bat su biziaren gainean jarri eta erabili gabe gelditu zaigun olioa (2 koilarakada) isuriko dugu hartan. Olioa oso bero dagoela sumatu orduko botako ditugu baratxuri-xerrak. Berehala gorrituko zaizkigu eta, erretzen utzi aurretik, dilisten gainean “su gainean egongo dira oraindik dilistak“ irauliko dugu baratxuri-olioa.\nEgosten utziko dugu guztia minutu batzuetan. Xamur eta gatzez ongi daudela frogatu eta sutatik aterako ditugu dilistak. Jateko moduan egongo dira orduan.\nUrdakia erantsi nahi izanez gero, beste eltze batean jarriko ditugu txorizo hezea, odolkiak, txerri saiheskiak edo geure gustuko beste txerrikiren bat eta, puskak egin eta gero, dilistei erantsiko dizkiegu sutatik atera baino 5 minutu lehenago.\nKuia edo kalabaza krema\nTxerri saiheskia labean\n[Politikari erretiratuak] Tasio Erkizia: "Ezkerra ezinean bizi da"\nBerogailua alferrik ez erabiltzeko ekidin beharreko 10 ohitura


Charlotek ez luke Ertzaintza hau maiteko - - Tolosaldeko ataria\nCharlotek ez luke Ertzaintza hau maiteko\nIon Mintegiaga 2021-03-27 19:58\n'The Kid' pelikulako fotograma.\nLeidor zinemak harribitxi bat oparitu digu egun hauetan: Charles Chaplinen The Kid proiektatu dute.\nIstorio gordina da izatez, umezurtz bat eta bere besotan hartu duen behartsu baten peripeziak ditu ardatz. Pelikulak islatzen duen sentiberatasunak Chaplinen bizitzan du oinarri. Haurtzaro gogorra izana, heldutan, pelikula grabatu aurretan, ume txiki bat gaixorik hil zitzaion.\nAlgara erruz egiten den bezalaxe, errenkan negar malkoa aise isurtzen da pasarte gogoangarri askotan. Autoritateekin eta poliziarekin maiz egiten dute tupust.\nGaur egungo neska-mutikoak, izurriaren aitzakian, holaxe ikusten ditut, eskola inguruetan eta gazte eremuetan Ertzaintzaren neurrigabeko esku-hartzeetatik libratzeko peripezietan.\nAbiapuntu makurra du, izan ere instituzioak. Konstituzio espainiarretik eratorritako autonomia babesteko legediak bete araztea, aski injustuak horietako hainbat. Eta borondate politikoa gehitu behar; ez txikia.\nPasarte bat etorri zait akordura. 2000. urteko irailaren 15a zen. Ezker Abertzaleak bere antolakunde politikoetako hogei lagunen atxiloketak salatzeko manifestazioa deitu zuen Donostian. Egun horietan ere, ETAk atentatu gogorra burutu zuen Jose Ramon Rekalde sozialista larri zaurituz, eta Basta Ya plataformak kontzentrazioa deitu zuen. Ezker Abertzaleko manifa kalean behera zihoala, plataformako kideak kontzentrazioa utzi eta parean jarri ziren. Ertzaintza tartean. Ezker Abertzaleak baimena zuen, Basta Yak ez. Beraz, Ertzaintza dilema batean aurkitzen zen. Tentsio handiko hiru ordu eta gero, Ertzaintzak legea betetzea erabaki zuen, eta modu epelean plataformako kideak alboratzen hasi zen besotik helduta. Ez zuen lortu noski. Orduan beste formula bat okurritu zitzaien: gaueko hamabiak arte itxaron, Ezker Abertzalearen baimena iraungi eta pilotakadaka manifestazioa sakabanatzea.\nLegeak alde izateaz gain, behar dutenean bihurritu ere egiten badituzte, herritarrok babesgabetasunean geratzen gara\nGaraiko Balza Barne sailburuak mami politiko sakoneko auzi filosofikoa argudiatu zuen: «Ezker Abertzaleak arrazoi legala zuen, eta Basta Yak arrazoi morala».\nLegeak alde izateaz gain, behar dutenean bihurritu ere egiten badituzte, herritarrok babesgabetasunean geratzen gara. Tubacexeko langileek, ikasleek, gaztetxeek, piketeek, feministek, antifaxistek eta hainbat herri eragilek ondo dakite.\nChaplinen Diktadore Handia eta Garai modernoak pelikulak ere egokiak dira testuingurua ulertzeko.


Errusiatik bueltan, Sevillara - Hernani CRE\nErrusiatik bueltan, Sevillara\nHernani-Ciencias Sevilla, 2017-04-23\nIgande honetan hasiko du Hernanik, Ohorezko Mailari eusteko ‘play-off’a. Cienciasen kontra jokatuko du, bi partidutara; aurrenekoa, Sevillan.\n2018/05/17 00:00 Osteguna\nDagoeneko bukatu du liga, Hernanik, errugbiko Ohorezko Mailan; baina oraindik, jokatzeko dauzka partidu garrantzitsuenak: «denboraldia bukatzen ari den honetan, oraindik mamitsuena gelditzen zaio gure talde seniorrari», nabarmendu du Hernani Errugbi Elkarteak. Liga 11garren bukatu ondoren, promozioa jokatu behar dute trikoloreek; mailari eusteko play-offa, alegia.\nSevillako Ciencias taldearen kontra jokatuko du, Ohorezko B Mailako txapeldunordearen kontra, bi partidutara; aurrenekoa, igande honetan bertan, Sevillan.\n«Esperientzia oso positiboa», Europako Txapelketan\nEta Sevillara bidaia, Errusiatik iritsi berritan egingo dute trikoloreek. Europako Sevens Txapelketa jokatu dute, San Petersburgen, eta hamabi taldetatik seigarren sailkatu dira: «hiru partidu irabazi eta beste hiru galdu genituen; azkenekoa, Zilarrezko Torneoko finala, Pragako Duklaren kontra galdu genuena. Maila ona erakutsi zuen taldeak partidu guztietan, eta galdu arren, emaitza estuak izan ziren. Final laurdenetan, 14-19 galdu genuen, epailearen erabaki oker batengatik; bestela, laugarren postua ziurtatuta geneukan. Eta hirugarren geratu zenaren kontra, 14-21 galdu genuen, denbora bukatuta zegoela marka bat jaso ondoren. Oso esperientzia positiboa izan da, eta aukera ezin hobea, Sevillako partidua ondo prestatzeko», azpimarratu dute.\n← Resultados del fin de semana (semana 20)\nCajasol Ciencias Sevilla – Hernani CRE, en Noticias de Gipuzkoa →


ACCU Álava - Asociación de personas con enfermedad de Crohn y Colitis Ulcerosa en Vitoria-Gasteiz PRIBATUTASUN POLITIKA - ACCU Álava\nENTITATEARI BURUZKO OINARRIZKO INFORMAZIOA\nArduraduna Tratamenduaren arduradunaren nortasuna\nHelburua Tratamenduaren xedeen deskribapen laburra\nLegitimazioa Tratamenduaren oinarri juridikoa\nHartzaileak Ez zaie hirugarrenei daturik lagako, legezko obligaziorik ez badago\nEskubideak Eskubideak erabiltzea\nGure pribatutasun-protokolo eta -politikak egokitu ditugu 679/2016 Datuak Babesteko Europako Erregelamendura (RGPD), izan ere, erabiltzen ditugun datuen babesaz eta segurtasunez kezkatuta gaude.\nACCU – ALAVA ASOCIACION DE ENFERMOS DE CROHN Y COLITIS ULCEROSA, helbidea PINTOR VICENTE ABREU 7 01008 VITORIA (ALAVA)n duela, zure datuak zuzen erabiltzen direla arduratzen da. Tratamendu horri buruzko kontsulta egiteko, honako email hau erabili info@accualava.org.\n2.- ZERTARAKO ERABILTZEN DITUGU ZURE DATUAK ETA ZENBAT DENBORAZ GORDETZEN DITUGU\nACCU – ALAVA ASOCIACION DE ENFERMOS DE CROHN Y COLITIS ULCEROSAn pertsona interesatuek ematen diguten informazioa erabiltzen dugu honako helburu honekin posta elektronikoko mezua-bidalketa amaitzen dituzu, zerbitzuetako eskaintza puntualak bidaltzeko blogaren berriak, web-orriko irudiak eta sare sozialak, baita ere produktu-eskaintzak interesatuei erraztu eskatzen duten informazioa eta bere interesaren zerbitzuak argitaratzea.\nJasotako datu pertsonalak gordeko dira kontratu-harremanak dirauen bitartean, eta interesatuak ezabatzea eskatzen ez duen bitartean.\n3.- ZEIN DA DATUAK ERABILTZEKO LEGE-OINARRIA\n4.- NIRE DATUAK LAGAKO DITUZTE\n5.- ZENBAT DENBORAZ GORDEKO DITUGU ZURE DATU PERTSONALAK\nBakar-bakarrik gordeko ditugu zure datu pertsonalak kontratu-harremana dugun bitartean, legezko obligazioa dagoen bitartean, zure datuak ez erabiltzeko baimena kentzen ez diguzun bitartean.\n6.- NOLA ERABILI NEURE ESKUBIDEAK\nEskubideen titularra zaren aldetik, zuk zeure datuen kontrola duzu eta, beraz, uneoro erabil ditzakezu zeure eskubideak. Horretarako, email bat bidali behar diguzu hona info@accualava.org.\nInteresatuari buruzko datuetan sartzea eskatzeko eskubidea.\nErabilera mugatzea eskatzeko eskubidea.\nErabileraren aurka egoteko eskubidea.


Soinurik ateratzen ez duen afinatutako instrumentua - Zumaia - Baleike.eus\nSoinurik ateratzen ez duen afinatutako instrumentua\nJuan Luis Romatet 2021-11-21 09:56\nMusikak biziarazten du. Saxofoia ikasi zuen bere bizitzako garai batean, baina instrumentua utzi eta Londresera joan zen orain hamar urte Musika Kudeaketa ikastera. Gaur egun, English Chamber Orchestrako administratzailea da.\nMusika arnasten du Nerea Alonsok (Zumaia, 1991); maite du musika, eta musikatik eta musikarentzat egiten du lan Londresen, mundu mailako ganbera musikako orkestra garrantzitsuenetako batean, garrantzitsuena ez bada. Hasiera, baina, hasiera ia guztiak bezala, xumeagoa izan zen. Zortzi urterekin saxofoia ikasten hasi zen Zumaiako Musika Eskolan. “Gure amak zioen hasieran bateria jo nahi nuela. Amak flauta edo pianoa aukeratzea proposatu zidan, baina asteburu batean Burgosera joan ginen –bertakoa da ama– aitona-amonak eta izeko bisitatzera, eta han jakin nuen izekok, gaztetan, klarinetea eta saxofoia jotzen zituela. Saxofoia probatu nuen, ikusi nuen soinua ateratzen niola, eta halaxe aukeratu nuen instrumentua. Dena bulkada batean; izan ere, halaxe naiz, oldarkorra”. Izekok bere saxofoi zaharra erregalatu ziola du gogoan Alonsok, baina hobeto jotzen hasi zenean, gurasoek saxo hobea erregalatu ziotela.\nJulen Izarra saxofonista eta jazz musikaria izan zuen irakasleetako bat Zumaiako Musika Eskolan, eta hark animatuta sartu zen Donostiako Kontserbatorioan, “nahiko ondo jotzen nuela-eta. Hamabi edo hamahiru urte izango nituen, eta nik ez nekien zer zen kontserbatorio bat. Hala ere, gustua hartu nion eta orduan erabaki nuen saxofoi jotzailea izan nahi nuela”. Ikasketaren zati bat Donostian egin zuen, eta Bilbon eman zion jarraipena. “Karrera aukeratzeko ordua zen, eta gure aitarentzat musika ez zen lanbide bat. Hala, Magisteritza aukeratu nuen, Bilbon. Hala, Zumaiako Musika Eskolan izan nuen irakasle batekin, Judit Monasteriorekin, saxofoia ikasten jarraitzeko aukera ere izango nuen”. Magisteritza, baina, ez zuen gogoko. “Praktikak egin ondoren, esan nuen ikasketetara ez nintzela bueltatuko. Gradu profesionala amaitu arte egin nuen Magisteritza”.\nGarai hartan Zumaiako Musika Bandan ere jotzen zuen saxofoia Alonsok. “Hemeretzi urte nituen arte edo egon nintzen Bandan, baina Bilbora ikastera joan nintzenean huts egiten hasi nintzen; hala ere, azaltzen nintzen noizean behin. 21 urterekin kanpora joan nintzenean utzi nuen Banda, eta faltan sentitzen dut”.\nBanda bakarrik ez, instrumentua bera ere utzi zuen Alonsok garai hartan. “19 urte nituen arte saxofoia ikasi nahi nuela nioen, baina kableak gurutzatu zitzaizkidan eta uztea erabaki nuen. Kontserbatorioko azken urtea gaizki pasatu nuen, estresagatik, presioagatik. Bizitzan zer izan nahi nuen erabaki behar nuen garaia zen, eta denbora askoan ez nuen instrumentuaz ezer jakin nahi izan”. Saxofoiarekin irtenbide profesional handirik ez dagoela dio. “Orkestretan ez duzu jotzen solista moduan ez bada, behintzat. Eta zenbat musika banda profesional daude? Hemen gertukoak Bilbon eta Gasteizen. Eta zenbat plaza ateratzen dira? Irakasle izan zaitezke, baina klase batzuk eman nituen eta argi neukan hori ez zela niretzat. Ez nintzen saxofonista solista bezala ikusten, ezta musikari profesional bezala ere. Beste aukera batzuen bila hasi nintzen, eta musikako kudeatzailearen ikasketak aurkitu nituen”.\nDenboraldi batean alboratuta eduki ondoren, orain noizean behin saxoa jotzen duela dio, “baina lanaren exijentziarekin ez dut denborarik. Londresen saiatu naiz talderen batean sartzen, baina ez da Euskal Herrian bezala, edozein lagun ongietorria dela; taldean mantentzea eskatzen dizute Londresen, eta huts egiten baduzu, kaleratu ergiten zaituzte. Amateurrak dira, baina hemen baino zorrotzagoak”.\nOrkestraren lan ezkutua\nMusikarekin harremana mantendu nahi zuela-eta, Musika Kudeaketa ikastera joan zen Londresera. “Hemen ez zegoen karrera hori ikasteko aukera handirik; Erresuma Batuan eta Ameriketan eskaintzen zuten. Erresuma Batura joan nintzen. Amerika hain urruti ikusten nuen…”. London Universityn egin zuen karrera, eta University of Westminsterren masterra. Behin ikasketak amaituta, musikarien agentzia batean hasi zen lanean. “Orkestretako pertsonal buruek agentzietara deitzen dute musikari bat behar dutenean, eta gure lana musikari hori lortzea izaten zen”. Lan horretan egindako harremanei esker hasi zen Alonso gaur egun ‘lantoki’ duen English Chamber Orchestrarekin kolaboratzen. “61 urteko historia du orkestra honek eta mundu mailan musika gehien grabatu duen ganberako orkestra da. Solista onenek grabatzen dute orkestra honekin, eta munduan zehar ere bidaiatzen du”.\nHasieran freelance moduan kolaboratzen zuela dio, oraindik musikarien agentzian lan egiten zuen garaian. “Ordu bat sartzen nuen astean, bi ordu... Noizean behin beraiekin bidaiatzen zuen..., baina hor pandemia heldu zen, eta lanik gabe geratu nintzen agentzian. Sei hilabete egon nintzen horrela. Noizean behin orkestraren administraziorako lan batzuk egiten nituen. Baina, orain urtebete, orkestrak dirulaguntza bat jaso zuen COVIDak eragindako kalteei aurre egiteko, eta horri esker hasi nintzen bertan lanean, hasieran hiru egunez, gero lau egunez, eta orain lanaldi osoan”.\nIkusten ez den lana egiten du Alonsok. “Proiektu baterako kontratua sartzen den momentutik dena kudeatzen dut: musikariak lortu; partiturek copyrighta badute, horiek alokatu; baimenak eskatu; solisten kontratazioa kudeatu; entsegu lokala lortu, orkestrak egoitza fisikorik ez duelako... Ekoizpen lana da, gauza pila bat egin behar dira, eta hilabeteetako lana dakar”.\nGaur egun duen lanbidea, administratzailearena, Zumaian hasi zuela gogoratzen du. “Bandan musikariak behar zirenean deika ibiltzen nintzen. Gero, Marixi Sesmarekin, Sapere Aude Sinfonietta sortu genuen, eta hor egiten nituen lan horiek. Hor konturatu nintzen asko gustatzen zitzaidala, eta afizio moduan hasi zena lanbide bihurtu da”.\nPandemia garaian English Chamber Orchestra geldi samar egon dela dio: “online kontzertuak eman ditugu, eta disko batzuk ere grabatu ditugu, baina jendaurreko kontzerturik ez”. Gauzak aldatzen ari direla dio. “Hasi da lana sartzen hurrengo denboraldirako”. Bulegoa utzi eta orkestrarekin bidaiatzen hasiko da orain, eta horrek urduri jartzen duela dio. “Azaroan hamabost egunez izango gara Saudi Arabian eta inguruko herrialdeetan. Bitartean Londreseko lana ere egin beharko dut, eta horrek arduratzen nau”.\nGustura dago orkestrako kudeatzaile lanetan, baina ez daki noiz arte segituko duen. “Nik jarraitu nahi dut, baina ea nola doan. Ez dut nire bizitza osoa orkestra batean lanean ikusten, asko nekatzen du-eta. Baina musikarekin zerikusia duen zerbaitetan jarraitu nahi dut... Hori bai, lasaiago”.\nIkasketak: saxofoiaren gradu profesionala, Music Business Managemente London Unoversityn, eta Events and Conferences Management University of Westminsterren.\nLanbidea: orkestra administratzailea.\nOrkestra administratzailea izango ez banintz... saxofonista.\nLanean ateratzean gogoko dut... Sozializatu, lagunekin egon eta hitz egin, gehienbat azken urteetan.